Pembeli aset Sajat menghilangkan diri
Oleh NOR AZIAH MAT NOH

14 Disember 2021, 7:36 pm
PETALING JAYA – Seorang lelaki yang berjaya membida aset milik usahawan kontroversi, Muhammad Sajjad Kamaruz Zaman atau Sajat pada harga RM132,000 di kediamannya di Kota Damansara di sini hari ini dikatakan telah menghilangkan diri.
Salah seorang peguam, Zeti Zukifili mewakili plaintif, OWA Resources Sdn. Bhd. berkata, pihaknya gagal menghubungi pembida itu untuk menyelesaikan urusan transaksi pembayaran secara tunai.
“Pembida diwajibkan membayar jumlah bidaan sebanyak RM132,000 secara tunai serta-merta selepas proses lelongan awam selesai, namun sehingga kini dia masih gagal dihubungi.
Berita berkaitan: Separuh aset Sajat dilelong RM132,000
“Sebelum itu, dia memberi alasan tidak membawa tunai dan perlu ke bank untuk mengeluarkan duit, namun tidak muncul-muncul setakat pukul 4 petang tadi,” katanya ketika dihubungi Kosmo!
Menurutnya, disebabkan tindakan lelaki itu, wang deposit sebanyak RM5,000 pada pagi tadi dianggap ‘hangus’ dan akan dimasukkan sebagai duit hasil lelongan awam itu.

Berita berkaitan: [VIDEO] Orang ramai serbu rumah Sajat
Jelas Zeti, susulan itu pihaknya telah membuat panggilan kepada Mahkamah Tinggi Shah Alam meminta tarikh baharu untuk lelongan dikeluarkan tujuh hari bermula semalam.
“Hal ini menjadi satu masalah kerana ramai lagi yang ingin membida dalam proses lelongan awam tersebut,” ujarnya.- K! ONLINE


200 UFO muncul di langit Sepanyol
Oleh KOSMO!

14 Disember 2021, 7:00 pm
MOSTOLES, SEPANYOL – Sebuah klip video yang memaparkan sejumlah  objek terbang tidak dikenali (UFO) di langit bandar Mostoles, Sepanyol, menimbulkan perdebatan netizen dengan ada yang mempercayainya sebagai kapal angkasa makhluk asing selain terdapat juga yang menganggapnya sebagai dron.
Menurut laporan akhbar Daily Star, seorang pengguna laman perkongsian Reddit memuat naik klip video tersebut dan mendakwa bahawa dia melihat kira-kira 200 UFO  di langit.
Berdasarkan video tersebut, objek-objek itu dilihat berbaris dalam formasi hampir sebaris sebelum ia mula bergerak ke atas dan bawah.
Beberapa orang awam turut berada di luar kereta masing-masing untuk melihat fenomena tersebut.
“Ini adalah kejadian yang luar biasa. Objek-objek itu berada di situ memerhatikan kami.
“Ia agak mengelirukan namun tiada sebarang penjelasan lanjut mengenainya,” kata pengguna tersebut.

Tambahnya, dia percaya bahawa objek tersebut berasal dari angkasa lepas, namun ramai netizen  menganggap bahawa ia sekadar pertunjukan dron.
“Anda boleh mendengar kipas dron itu berbunyi dengan jelas,” kata seorang pengguna.
“Anda pasti bergurau. Itu hanyalah dron, dan sila kekal fokus,” tulis seorang lagi.
Pengguna berkenaan bagaimanapun membidas komen-komen tersebut dengan menyatakan bahawa bilangannya yang banyak menjadi faktor dia percaya bahawa objek tersebut berasal dari angkasa lepas.
“Tedapat kira-kira 200 buah objek tersebut dan agak sukar untuk mengawal 200 dron dalam satu-satu masa dengan jarak sekitar satu kilometer dari tanah,” katanya. – Agensi


China lapor varian terbaharu Delta, ‘sub-lineage AY.4’
Oleh KOSMO!

14 Disember 2021, 7:30 pm
BEIJING – China melaporkan sebanyak 138 kes penularan tempatan di wilayah Zhejiang melibatkan varian Delta terbaharu iaitu ‘sub-lineage AY.4’ yang lebih mudah berjangkit dan mengandungi bilangan partikel virus lebih tinggi, lapor laman berita Wion News kelmarin.
Lonjakan kes Covid-19 yang terlalu lama sebelum Sukan Olimpik Musim Sejuk dijadualkan berlangsung di Beijing pada Februari 2022 itu menyebabkan kebimbangan pihak berkuasa  China.
Menurut agensi berita Xinhua, sebanyak 138 kes disahkan sebagai penularan tempatan varian terbaharu tersebut termasuk satu kes pembawa tanpa gejala sejak 5 hingga 12 Disember.
Stesen televisyen CGTN-TV memaklumkan bahawa ini kali pertama China melaporkan kes melibatkan varian baharu Delta itu.
Menurut pihak berkuasa, daripada 138 kes yang dilaporkan di Zhejiang, sebanyak 44 kes dilaporkan di Ningbo, 77 kes di Shaoxing dan 17 kes di Hangzhou.
Varian baharu itu ditentukan berdasarkan penjujukan dan analisis keseluruhan jujukan genom (WGS).

Varian itu lebih mudah berjangkit dan mempunyai bilangan partikel virus lebih tinggi daripada  virus asal Covid-19.
Menurut data Suruhanjaya Kesihatan Kebangsaan, sebanyak 101 kes direkodkan di tanah besar China pada Ahad lalu dengan 80 daripadanya dikaitkan dengan penularan tempatan dan 21 dikaitkan dengan penularan luar negara.
Selanjutnya, 17 kes tidak bergejala baharu direkodkan, manakala 444 pesakit tanpa gejala masih  di bawah pemerhatian pihak berkuasa perubatan.
Pada Isnin lalu, 80 kes dilaporkan di seluruh negara termasuk 74 di Zhejiang, lima di wilayah Inner Mongolia, dan satu di Shaanxi. – Agensi


Firma Afrika Selatan cipta kereta terbang bentuk burung gergasi
Oleh KOSMO!

14 Disember 2021, 8:00 pm
CAPE TOWN – Sebuah syarikat di Afrika Selatan mencipta  kereta terbang  yang boleh mendarat dan terbang secara menegak (VTOL) bagi memudahkan pergerakan manusia pada masa akan datang, lapor akhbar Daily Star semalam.
Dinamakan Macrobat, kenderaan berkuasa elektrik itu masih di peringkat prototaip.
Kenderaan itu kelihatan seperti seekor burung gergasi dan mempunyai sayap  serta ‘kaki’ sama seperti haiwan itu.
Macrobat  dilaporkan berupaya untuk terbang sejauh 150 kilometer (km) pada kelajuan 179 km sejam.
Menurut syarikat yang menghasilkan inovasi tersebut, Phractyl, mereka serius menjadikan Macrobat  satu realiti dan merancang untuk mula menggunakannya sebagai kenderaan di rantau Afrika.
“Fokus utama kenderaan terbang ini adalah untuk mengatasi  cabaran dalam  sistem pengangkutan yang kritikal di Afrika.

“Ini termasuk memudahkan pergerakan orang ramai ke kawasan yang tidak boleh diakses menggunakan kenderaan darat konvensional,” demikian menurut kenyataan syarikat tersebut.
Macrobat boleh dipandu oleh seorang pemandu  atau digunakan sebagai dron melalui sistem kawalan jauh.
Ia boleh digunakan untuk mengambil penumpang atau menghantar  kargo.
Bagi jangka masa panjang, Phractyl menyasarkan untuk menjadikan Macrobat sebagai teksi udara untuk tujuan komersial. – AGENSI


KMI tawar kemudahan makmal kateterisasi jantung
Oleh MOHD AZLI ADLAN

14 Disember 2021, 6:38 pm
KUALA TERENGGANU – KMI Kuala Terengganu meningkatkan perkhidmatan rawatan jantung dengan menjadi pusat perubatan swasta pertama di negeri Pantai Timur itu yang menyediakan kemudahan makmal kateterisasi jantung dengan pelaburan RM4 juta.
Ketua Pegawai Eksekutif Pusat Perubatan KMI, Dr. Rayney Azmi Ali berkata, kemudahan makmal tersebut menyediakan perkhidmatan mengesan masalah pembuluh darah dalam jantung dan rawatan intervensi menggunakan sinar-X berteknologi tinggi.
Beliau berkata, prosedur yang ditawarkan ialah angiografi kononari, agioplasti koronari, pemantauan elektrofisiologi dan pemasangan alat pacu jantung.
“Sebelum ini, kemudahan makmal kateterisasi jantung ini hanya dimiliki hospital kerajaan sehingga menyebabkan rakyat Terengganu terpaksa menunggu lapan bulan untuk mendapatkan rawatan.
“Ia juga menyebabkan ramai penghidap penyakit jantung di negeri ini terpaksa mendapatkan rawatan jantung ke negeri-negeri lain termasuk Lembah Klang,” katanya di sini hari ini.
Terdahulu beliau menyaksikan pelancaran makmal kateterisasi jantung di KMI Kuala Terengganu oleh Menteri Besar Terengganu, Datuk Seri Dr. Ahmad Samsuri Mokhtar.

Rayney Azmi berkata, kemudahan makmal itu membolehkan tempoh menunggu rawatan jantung bagi pesakit di Pantai Timur dapat disingkatkan kepada sehari sahaja.
Tambah beliau, pasukan kardiologi KMI Kuala Terengganu diterajui Dr Ahmad Suhaimi Mustafa yang memiliki kepakaran khusus dalam bidang elekrofisiologi iaitu perkhidmatan pemasangan perentak jantung dan masalah rentak jantung tidak sekata.
“Buat masa ini, kita menawarkan promosi sesi konsultasi dan saringan kesihatan jantung pada kadar masing-masing RM100 dan RM450,” katanya. – K! ONLINE


RUU Akta 342 perlu diluluskan segera bendung Covid-19
Oleh SITI A'ISYAH SUKAIMI

14 Disember 2021, 7:45 pm
PUTRAJAYA – Pindaan Rang Undang-Undang (RUU) Akta Pencegahan dan Pengawalan Penyakit Berjangkit 1988 (Akta 342 pindaan 2021) perlu diluluskan segera bagi memastikan kesinambungan dan meningkatkan keberkesanan penguatkuasaan dalam membendung Covid-19.
Ketua Pengarah Kesihatan, Tan Sri Dr. Noor Hisham Abdullah berkata, ini ditambah lagi dengan penularan varian baharu termasuk Omicron dan sekiranya ia tidak diluluskan segera dibimbangi akan menjejaskan langkah pencegahan kawalan penyakit.
“Ahli Parlimen akan berbahas dan jika ada persetujuan, ia (pindaan) boleh diluluskan. Mungkin dalam perbahasan itu akan ada penambahbaikan dan cadangan dikemukakan oleh Kementerian Kesihatan (KKM).
“Kesinambungan KKM dalam melaksanakan pencegahan kawalan penyakit dibimbangi tergendala jika perbahasan ini berpanjangan,” katanya pada taklimat media berkenaan Pindaan RUU Akta Pencegahan dan Pengawalan Penyakit Berjangkit 1988 (Akta 342 pindaan 2021) di sini hari ini.
Beliau berkata, pindaan yang dibentangkan itu diharap mendapat persetujuan Ahli Parlimen dalam memastikan pelaksanaannya secepat mungkin memandangkan negara masih berperang melawan Covid-19.
“Selain itu, kebimbangan kita dengan kes Covid-19 yang semakin meningkat di United Kingdom dan Eropah. Dijangkakan dalam tempoh dua atau tiga bulan, Malaysia selalunya menghadapi keadaan yang sama.

“Apa yang kita laksanakan ialah memperbaiki akta ini supaya langkah pencegahan dan kawalan kesihatan awam dapat dimantapkan,” katanya.- K! ONLINE


Pengantin perempuan lompat, ketawa selepas dinikahkan
Oleh KOSMO!

14 Disember 2021, 5:24 pm
JAKARTA – Sebuah video memaparkan aksi seorang pengantin perempuan yang melompat kegembiraan selepas disahkan bergelar isteri menjadi tular di media sosial dengan ramai netizen terhibur melihat reaksi spontan wanita itu, lapor laman berita Berita Hits hari ini.
Berdasarkan video yang dimuat naik oleh akaun TikTok @genkMoto, sepasang pengantin dilihat sedang bersiap sedia untuk dinikahkan.
Ketika pengantin lelaki sedang menjalani  ijab kabul, pengantin perempuan kelihatan cemas sehingga kedua-dua tangannya diletakkan di bahagian telinganya.
Bagaimanapun, sejurus pengantin lelaki selesai mengucapkan lafaz nikah dengan lancar, pengantin perempuan secara tiba-tiba melompat bangun, bertepuk tangan sambil ketawa sehinggakan tiara yang dipakainya terjatuh dari kepala.
Aksi pengantin perempuan itu menjadi tular dengan ramai netizen memberikan pelbagai komen melihatkan reaksinya.
“Saya tumpang bahagia melihatnya sehingga tertawa sendiri.  Apa yang sedihnya adalah bila pula giliran saya akan tiba,” komen seorang netizen.

“Kalau saya, selepas ijab dan kabul, saya menangis dan tidak dapat menahan air mata,” kata seorang lagi. – Agensi


Bomba siap siaga 12,500 anggota hadapi musim tengkujuh
Oleh ZAKKINA WATI AHMAD TARMIZI

14 Disember 2021, 5:34 pm
SEREMBAN – Seramai 12,500 orang anggota Jabatan Bomba dan Penyelamat Malaysia (JBPM) melibatkan 324 balai bomba di seluruh negara bersedia menghadapi musim tengkujuh yang dijangka berlaku hujung tahun ini.
Ketua Pengarah JBPM, Datuk Seri Mohammad Hamdan Wahid berkata, anggota dan aset jabatan juga turut bersedia untuk digerakkan pada bila-bila masa bagi menghadapi situasi luar jangka seperti kejadian banjir kilat yang melanda beberapa kawasan sejak kebelakangan ini.
“JBPM kini mengatur strategi logistik di air, darat serta udara dan dalam keadaan siap siaga menghadapi banjir. Kami memfokuskan kepada enam buah negeri termasuk tiga negeri di Pantai Timur, Sabah, Sarawak dan Johor.
“Bagaimanapun, nampaknya keadaan cuaca tidak dapat dijangka dan sekarang ini negeri Kedah berlaku banjir. Saya juga ada melihat negeri Kelantan, Kedah dan Pahang yang semakin kerap berlaku banjir dan negeri-negeri tertentu yang kami tidak anggap sebagai berada dalam tempoh Monsun Timur Laut juga ada berlaku banjir seperti di Selangor,” katanya.
Beliau berkata demikian kepada pemberita selepas Majlis Pentauliahan Pegawai Bomba Bantuan Siswa, Universiti Sains Islam Malaysia (USIM) di Dewan Tuanku Canselor USIM, Nilai di sini hari ini.
Dalam pada itu, Mohammad Hamdan memaklumkan, situasi pandemik Covid-19 yang melanda negara sedikit sebanyak memberi cabaran dalam urusan pemindahan mangsa selain kerja-kerja mencari dan menyelamat. – K! ONLINE.


Wanita tidak sengaja siar aktiviti seks bersama suami di Facebook
Oleh KOSMO!

14 Disember 2021, 6:00 pm
JACKSON, MISSISSIPPI – Seorang wanita di Mississippi, Amerika Syarikat mendedahkan mengenai  insiden memalukan, di mana dia secara tidak sengaja membuat penstriman  menerusi laman Facebook ketika melakukan hubungan intim bersama suaminya, lapor akhbar New York Post semalam.
Wanita tersebut menerusi akaun TikTok @rroberson16 berkata, apa yang lebih memalukan adalah seramai 46 daripada pengikutnya menonton video tersebut termasuk bapanya.
“Saya menangis selama seminggu dan menyangka hidup saya telah berakhir,” kata wanita tersebut.
Menurutnya, sebelum insiden itu, dia sedang melayari laman Facebook apabila suaminya secara tiba-tiba menghampiri dan mula melakukan hubungan seks dengannya.
“Saya membiarkan telefon bimbit tanpa mengunci paparan skrin dan secara tidak sengaja telah menekan butang ‘live’.
“Seorang rakan baik kemudiannya menelefon saya berulang kali supaya video penstriman tersebut menjadi ‘terganggu’, namun saya tidak mempedulikan panggilannya,” ujarnya.

Bagaimanapun, wanita berkenaan berasa sedikit lega kerana video tersebut tidak menampakkan dirinya dan suaminya, sebaliknya hanya suara mereka yang dapat didengari dengan jelas.
Klip video pengakuan wanita tersebut menjadi tular di TikTok dengan ramai netizen memberikan pandangan masing-masing mengenai kejadian itu.
“Kalau terjadi kepada saya, pasti saya akan memadam kesemua akaun media sosial, menukar nama dan melarikan diri daripada semua orang,” kata seorang netizen. – Agensi


Kembalikan sistem satu ketua kampung di Perak
Oleh SHAMSUL KAMAL AMARUDIN

14 Disember 2021, 6:06 pm
IPOH – Kerajaan Perak perlu kembali menggunakan sistem seorang ketua bagi setiap kampung tradisional kerana ia lebih cekap dan memudahkan rakyat berbanding sistem tiga ketua bagi sebuah kampung sekarang.
Ahli Dewan Undangan Negeri Hulu Kinta, Mohamad Arafat Varisai Mahamad berkata, sistem sekarang bukan sahaja ‘caca marba’ tetapi juga meningkatkan kos pengurusan kerajaan negeri kerana terpaksa membayar elaun bagi setiap ketua di 829 kampung tradisional tersebut.
Jelasnya, ia dibuktikan apabila kerajaan negeri memperuntukkan RM7.5 juta untuk membayar elaun Pengerusi Jawatankuasa Pembangunan dan Keselamatan Kampung (JPKK) dalam Belanjawan Perak 2022, berbanding hanya RM2.5 juta untuk elaun tersebut ketika pemerintahan Pakatan Harapan (PH) sebelum ini.
“Oleh sebab masalah dalaman politik (tiga parti memerintah) tidak dapat diselesaikan, rakyat yang jadi mangsa,” katanya pada sidang media selepas menyertai perbahasan Belanjawan Perak 2022 di Sidang Dewan Undangan Negeri Perak hari ini.
Selepas Perikatan Nasional (PN) mengambil alih kerajaan negeri, setiap kampung menerima pelantikan tiga Pengerusi JPKK baharu melibatkan wakil parti UMNO, Pas dan Parti Pribumi Bersatu Malaysia (Bersatu).
Mohamad Arafat yang juga Ketua Penerangan PKR Perak mendakwa, pelantikan tiga ketua dalam sebuah kampung menyebabkan setiap ketua cuba menyaingi antara satu sama lain serta mengelirukan rakyat. – K! ONLINE.


Ahli psikik ramal makhluk asing mendarat tidak lama lagi
Oleh KOSMO!

14 Disember 2021, 6:30 pm
LONDON – Ahli  psikik popular, Uri Geller  meramalkan bahawa  makhluk asing akan mendarat di Bumi tidak lama lagi selepas bertahun-tahun melakukan kajian ke atas manusia, lapor akhbar Daily Star semalam.
Geller berkata, dia percaya lokasi pendaratan pertama makhluk asing di Bumi bagi menunjukkan diri kepada manusia  adalah di White House, Amerika Syarikat sekali gus sama seperti yang pernah  dipaparkan dalam filem sains fiksyen arahan Steven Spielberg.
“Saya berpendapat makhluk asing sedang mengkaji kita tetapi saya tidak tahu apa yang ia mahukan,” katanya.
Geller menambah, dia menjangkakan pendaratan tersebut akan berlaku pada abad akan datang.
“Tidak mungkin kejadian itu berlaku dalam beribu-ribu atau beratus-ratus tahun lagi. Jika difikirkan  secara rasional, saya meramalkan kejadian tersebut akan berlaku dalam tempoh 60 tahun hingga  75 tahun lagi,” ujarnya.
Geller sebelum ini mendakwa bahawa dia pernah bekerjasama dengan Agensi Perisikan Pusat (CIA) dan ada melihat bangkai kapal angkasa makhluk asing.

Dia turut percaya bahawa Pentagon mengetahui banyak perkara mengenai makhluk asing, namun tidak mendedahkannya kepada orang ramai. – Agensi


Gejala buli, petunjuk kurikulum pendidikan agama gagal
Oleh SAFINA RAMLI

14 Disember 2021, 6:17 pm
GEORGE TOWN – Gejala buli yang masih berlaku dalam kalangan pelajar menjadi petunjuk bahawa kurikulum pendidikan agama dan moral yang digunakan di sekolah-sekolah selama ini gagal atau kurang berkesan dalam membentuk sahsiah para pelajar.
Mufti Pulau Pinang, Datuk Seri Dr. Wan Salim Wan Mohd. Noor berkata, ini kerana isu senior membuli junior di sekolah-sekolah berasrama penuh ni muncul dari semasa ke semasa.
“Tidak syak lagi ini berkait rapat dengan ketandusan nilai akhlak dan kepincangan adab kesopanan dalam kalangan sebahagian pelajar kita yang perlu dicari jalan penyelesaian segera oleh pihak berwajib terutama Kementerian Pendidikan.
“Kita berpandangan bahawa gejala ini menunjukkan kepada hakikat bahawa kurikulum pendidikan agama dan moral yang digunakan di sekolah-sekolah kebangsaan kita selama ini gagal atau kurang berkesan dalam pembentukan sahsiah para pelajar,” katanya dalam satu kenyataan di sini hari ini.
Sebelum ini, tular video mengenai kejadian buli membabitkan pelajar di Maktab Rendah Sains Mara (MRSM) Perak dan susulan kejadian itu Jawatankuasa Disiplin Maktab (JDM) bertindak menamatkan pengajian 10 pelajar yang dikenal pasti terlibat dalam kes buli itu.
Tambah beliau, mungkin ibu bapa juga patut dipertanggungjawabkan kerana menyerahkan pendidikan moral anak-anak sepenuhnya kepada sekolah.

“Bagaimanapun, tidak wajar menuding jari kepada mana-mana pihak dalam isu buli itu kerana tanggungjawab dalam pendidikan moral atau akhlak perlu dipikul bersama oleh ibu bapa, sekolah, masyarakat dan termasuk juga pihak media,” katanya. – K! ONLINE


Pemandu lori ditahan tidak sampai sejam bernikah
Oleh NIK NUR IZZATUL HAZWANI NIK ADNAN

14 Disember 2021, 5:11 pm
KEMAMAN – Seorang pemandu lori tergamam apabila ditahan polis tidak sampai sejam bergelar pengantin baru bagi membantu siasatan kes samun bersenjata di Pejabat Agama Islam Daerah Kemaman di sini semalam.
Sewaktu ditahan, lelaki berusia 22 tahun tersebut baru selesai melangsungkan akad nikah dengan pasangannya di premis berkenaan pada pukul 12 tengah hari.
Ketua Polis Daerah Kemaman, Superintendan Hanyan Ramlan berkata, penahanan suspek yang berasal dari Kampung Seberang Tayor di sini itu bagi membantu siasatan kes samun di sebuah rumah sarang burung Kampung Mak Lagam di sini pada 21 September lalu.
“Serbuan dilakukan setelah kita mendapat maklumat suspek berada di pejabat agama (Islam Kemaman) pada waktu itu.
“Sebenarnya dia sudah lama diburu termasuk menjejakinya di rumah bagi membantu siasatan kes samun berkumpulan dan bersenjata tersebut,” katanya ketika dihubungi Kosmo! di sini hari ini.
Hanyan berkata, lelaki itu disyaki terlibat bersama dua suspek lain berusia 29 dan 33 tahun dalam kes jenayah berkenaan.

Tambah beliau, kedua-dua suspek itu telah diberkas dan dihadapkan ke mahkamah atas pertuduhan berkenaan pada bulan November lalu. – K! ONLINE


ProtectHealth, MyFundAction jalin kerjasama jalankan PeKa B40
Oleh MOHAMAD NAUFAL MOHAMAD IDRIS

14 Disember 2021, 5:12 pm
SHAH ALAM – Syarikat kesihatan ProtectHealth Corporation Sdn. Bhd. (ProtectHealth) menjalin kerjasama dengan sebuah pertubuhan bukan kerajaan (NGO), MyFundAction dalam memperluaskan manfaat Skim Peduli Kesihatan B40 (PeKa B40) di negeri ini.
Ketua Pegawai Eksekutif ProtectHealth, Datuk Dr. Anas Alam Faizli berkata, kerajaan memperkenalkan
PeKa B40 bagi membantu rakyat berpendapatan rendah bagi mendapatkan rawatan di hospital kerajaan.
Katanya, program tersebut menyediakan insentif seperti pemberian alat perubatan kepada seseorang pesakit sehingga RM20,000, rawatan kanser (RM1,000) dan menanggung tambang pengangkutan sehingga RM1,000.
“Berdasarkan insentif ini membolehkan penduduk negara ini segera melakukan pemeriksaan kesihatan
supaya pengesanan terhadap apa-apa penyakit yang dihadapinya dapat diketahui lebih awal.
“Ia juga secara langsung dapat mengurangkan beban khususnya di kalangan pesakit B40,” katanya di sini hari ini.
Terdahulu beliau mewakili ProtectHealth menandatangani memorandum persefahaman (MoU) bersama MyFundAction yang diwakili Ketua Pegawai Operasi MyFundAction, Siti Aisyah Shahid.

Sementara itu, Siti Aisyah menjelaskan, ada beberapa pesakit di bawah programnya sebelum ini tidak mampu membiayai kos rawatan penyakit susulan kekurangan sumber kewangan.
“Jadi MoU sangat membantu agar bantuan kewangan khususnya dapat disalurkan bagi membantu para pesakit tersebut,” jelasnya. -K!ONLINE


Ramai tersentuh Ebit bantu gelandangan di Brazil
Oleh KOSMO!

14 Disember 2021, 5:27 pm
PETALING JAYA – Perkongsian terkini pendakwah terkenal,  Ebit Lew mengenai keadaan gelandangan di Brazil meruntun jiwa pengguna media sosial.
Ebit melalui hantaran terbaharunya di Facebook hari ini berkongsi bagaimana keadaan beberapa gelandangan yang hidup dalam serba kekurangan di sebuah bandar di Brazil.
“Sedih rasa. Dari semalam perasan dekat luar tingkap hotel saya ada beberapa anak kecil berlari-lari dan tidur dalam khemah plastik. Hari ini hujan lebat sahaja.
“Tengok khemah itu terbang. Mereka berlari betulkan khemah plastik. Sedih rasa. Mereka semua masuk dalam khemah. Saya pergi beli makanan dan baju-baju dan keperluan lain. Pergi tengok khemah mereka,” katanya.
Ebit berkata, di khemah itu terdapat beberapa orang individu termasuk tiga orang bayi, tiga orang wanita dewasa dan beberapa orang remaja perempuan.
“Setiap hari mereka tidur disini. Berat ujianmu anak. Mereka gembira bila kami ziarah mereka. Senyum je. Saya jadi tak lena memikirkan kasihan mereka. Hari ini hujan lebat sahaja.

“Walau dapat ukir sedikit senyuman pada mereka terasa gembira. Semoga Allah jaga mereka semuanya,” ujarnya.
Ebit turut meluahkan rasa syukur kerana usaha membantu di Malaysia diteruskan sedikit sebanyak seperti biasa oleh pasukannya dan pihak-pihak lain.
Tinjauan Kosmo! di ruang komen mendapati rata-rata pengguna media sosial meluahkan rasa sebak selain bersyukur dengan kehidupan masing-masing.
“Terasa berat sangat mata memandang, bahu yang memikulnya lagi lah. Semoga Allah permudahkan urusan-urusan Ustaz dan sahabat-sahabat semua,” kata Rie Isme.
“Ada lagi orang yang lebih susah dari kita. Bersyukurlah dengan rezeki yang Allah kurniakan,” kata Faridah.
“Terasa mewah tinggal di Malaysia bila lihat keadaan sebegini,” kata Aim. – K! ONLINE


Pemancing mati lemas bot terbalik
Oleh NUR SYAZWANA MANSOR

14 Disember 2021, 6:21 pm
SUNGAI PETANI – Seorang pemancing mati lemas manakala lima rakannya terselamat selepas bot dinaiki mereka terbalik di kedudukan 5.5 batu nautika barat daya Jeti Tanjung Dawai dalam daerah Kuala Muda, hari ini.
Pengarah Zon Maritim Kuala Kedah, Komander Maritim Noor Azreyanti Ishak berkata, pihaknya menerima panggilan kecemasan daripada pemilik bot tersebut kira-kira pukul 11.15 pagi ini.
Katanya, susulan itu Maritime Rescue Sub Centre (MRSC) Langkawi mengaktifkan operasi mencari dan menyelamat bot dinaiki semua mangsa terlibat pada pukul 11.35 pagi.
“Bot Perkasa 1221 APMM Negeri Pulau Pinang dan bot Perkasa 1226 Zon Maritim Kuala Kedah diatur gerak ke lokasi kejadian dan menemui bot berkenaan dalam keadaan terbalik pada pukul 12.20 tengah hari.
“Semua mangsa ditemui memakai jaket keselamatan termasuk mangsa lemas,” katanya dalam satu kenyataan di sini hari ini.
Katanya, mangsa yang lemas ialah  Muhamad Ridhwan Mokhtar, 38 manakala lima mangsa yang terselamat ialah tekong bot, Che Roslan Hashim, 49, bersama empat kru, Mohd. Firdaus Zainal Abidin, 36; Engku Mohamad Farizam Fadilah, 19; Zulkifli Ahmad, 45, dan Hafizul Ajis Samsudin, 31. – K! ONLINE.


Restoran Salt Bae di London berada di kedudukan tercorot
Oleh KOSMO!

14 Disember 2021, 5:00 pm
LONDON – Sebuah restoran milik Salt Bae di London berada dalam kedudukan antara tercorot  dalam senarai laman web pelancongan popular, TripAdvisor meskipun premis tersebut merupakan  restoran kedua termahal di dunia, lapor akhbar Daily Star kelmarin.
Restoran stik Nusr-Et  yang terletak di Knightsbridge itu berada pada kedudukan ke 20,491 daripada 23,811 restoran di London. Penarafan yang diterima restoran berkenaan adalah dua daripada lima bintang.
Salt Bae atau nama sebenarnya Nusret Gokce mempunyai rangkaian restoran stik yang menawarkan pelbagai menu pada harga mahal, manakala pendapat pelanggan mengenai hidangannya adalah berbeza.
Ada antara pelanggan yang memuji premis di London itu sebagai berbaloi, namun sesetengah mereka menyifatkannya sebagai satu bentuk ‘penghinaan terhadap manusia’.
“Makanannya amat teruk, perkhidmatannya teruk dan saya membelanjakan lebih £1800 (RM10,052) untuk tiga orang. Kualiti makanan di sini amat teruk, daging berbau serta kuantiti hidangan adalah  sedikit.
“Lebih baik saya membelanjakan wang sebanyak £50 (RM279) untuk makan di restoran tempatan lain. Saya tidak akan sesekali datang ke sini lagi. Ia adalah perangkap maut,” tulis seorang pelanggan.

Sementara itu, seorang lagi pelanggan berkata, cawangan restoran Nusr-Et di Istanbul adalah lebih baik berbanding  London.
“Di sini, kualiti dagingnya teruk dan terlalu banyak garam. Makanannya juga tidak sedap. Pekerjanya juga biadap serta peraturan had masa yang dikenakan adalah tidak wajar. Dia (Salt Bae) perlu menutup restoran ini sebelum ia merosakkan reputasinya,” ujar pelanggan tersebut. – AGENSI


Jalan Simpang Pulai-Cameron Highlands dibuka Jumaat ini
14 Disember 2021, 4:43 pm
Oleh LIYANA RAMLI
IPOH – Jalan Simpang Pulai-Cameron Highlands akan dibuka bermula Jumaat ini selepas ia ditutup sepenuhnya akibat kejadian tanah runtuh pada 2 Disember lalu.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun berkata, pembukaan tersebut adalah bagi kedua-dua laluan selepas didapati selamat untuk digunakan.
Menurutnya, pihak konsesi sedang menjalankan kerja-kerja pembersihan jalan serta pembinaan longkang bagi pengaliran air yang baik untuk mengelak berlakunya pengerakan tanah.
“Setakat ini kita tidak menerima laporan berkaitan pengerakan tanah di sekitar kawasan tersebut.
“Pada masa sama, orang ramai diminta agar sentiasa berhati-hati apabila memandu dan menggunakan jalan tersebut terutamanya pada musim hujan demi keselamatan,” ujarnya pada sidang akhbar di sini hari ini.

Dalam perkembangan lain, Mohd. Zolkafly berkata, pihak Jabatan Kerja Raya (JKR) negeri Perak telah melaksanakan kerja Berkala Pavemen (BP) 2021 dengan kaedah pembinaan semula (reconstruction) di Laluan Persekutuan FT239 Jalan Ampang-Jelapang.
Katanya, pihak konsesi telah menemukan mendapan sepanjang 10 meter (m) dan 1.5m lebar pada bahu jalan di Seksyen 4.73 setelah kerja-kerja miling dilaksanakan pada 19 Oktober lalu.
Jelasnya, hakisan tanah dipercayai berpunca daripada resapan air kesan kebocoran longkang di tepi jalan dan pihak JKR telah meletakkan papan lapis dan kanvas di atas permukaan mendapan. -K! ONLINE


Rumah kotor, Cef Wan ‘naik hantu’, pecat orang gaji pemalas
Oleh TENGKU SUZANA RAJA MAMAT

14 Disember 2021, 5:01 pm
PETALING JAYA – Cef selebriti terkenal Datuk Redzuawan Ismail atau Chef Wan naik marah apabila rumahnya berada dalam keadaan kotor gara-gara tidak dibersihkan dengan sempurna oleh pembantu rumahnhya.
Sebaik pulang daripada percutian di Turki, dia terpaksa menahan sakit mata dan hati apabila mendapati keadaan rumahnya sangat kotor dan berdebu selain balkoni rumah yang berlumut.
Kata bapa kepada dua orang anak itu, dia berasa sangat geram kerana gaji yang dibayar kepada pembantu rumah warga tempatan itu tidak setimpal dengan hasil kerja yang dilakukan.
“Bukan luas pun balkoni ini nak dibasuh dan berus lumut. Cuma perlu buat seminggu sekali sahaja. Susah sangat ke? Sejak dua minggu lalu sebelum saya berangkat ke Turki tidak dibasuh.
“Gaji saya bayar RM1,800 untuk bekerja selama tiga hari seminggu selama empat jam. Hasilnya seperti ini?” luahnya kesal kerana niatnya menolong pembantu rumah tersebut dengan memberinya pekerjaan tidak dihargai sebaiknya,” tulis lelaki berusia 65 tahun itu menerusi Instagram.
Tambah Cef Wan: “Dia datang dekat saya seperti ‘semut’ meminta belas kasihan dan pertolongan. Apabila dibantu lain pula sikap masing-masing.

“Apa masalahnya dengan mereka ini? Mereka tak tahu ke apa itu amanah kerja dan tanggungjawab untuk sempurnakan tugas-tugas mereka.”
Atas apa yang terjadi, difahamkan Cef Wan telah pun memberhentikan pembantu rumah tersebut selepas tiga bulan diambil bekerja.
“Saya sudah lelah untuk menjadi baik dan bertimbang rasa dengan manusia yang mempunyai sikap tidak bertanggungjawab seperti itu,” tegasnya.
Cef Wan berharap agar perkara tersebut dijadikan pengajaran kepada individu terbabit serta orang lain supaya bersikap amanah dan bertanggungjawab atas tugas yang diamanahkan.
“Allah SWT melihat segala-galanya. Buatlah banyak-banyak kerja kotor (tidak amanah). Satu hari nanti pasti akan mendapat balasannya,” kata Cef Wan. – K! ONLINE


Lanjutan tempoh bayar saman buat kehadiran di kaunter menurun
Oleh ASLIZA MUSA

14 Disember 2021, 4:56 pm
PASIR SALAK – Sikap menunggu hingga saat-saat akhir menyebabkan jumlah orang awam yang hadir ke kaunter bayaran trafik di setiap Ibu Pejabat Polis Daerah (IPD) turun secara mendadak selepas tempoh pembayaran 80 peratus dilanjutkan sehingga 31 Disember ini.
Ketua Polis Perak, Datuk Mior Faridalathrash Wahid berkata, kaunter trafik di Ibu Pejabat Polis Kontinjen (IPK) Perak misalnya merekodkan hanya 300 orang awam hadir membayar saman semalam berbanding kehadiran yang ramai empat hari sebelum ini.
“Apabila diumum tempoh lanjutan bayaran saman, memang peratusan orang awam menyelesaikan saman tertunggak menurun dengan mendadak.
“Masyarakat suka mengambil tindakan di saat-saat akhir. Mereka anggap ada masa lagi sehingga hujung bulan jadi tidak perlu buat pembayaran segera,” katanya.
Beliau berkata demikian kepada pemberita selepas menghadiri Majlis Perjumpaan Bersama Ketua Agensi Polis Bantuan Kontinjen Perak 2021 di Dewan Agro Aman Jaya, Kompleks Perumahan Kakitangan Perbadanan Pembangunan Pertanian Negeri Perak (PPPNP) di sini hari ini.
Mengulas lanjut beliau berkata, terdapat juga faktor lain penurunan kehadiran orang awam untuk membuat semakan dan pembayaran secara fizikal apabila mereka memilih melakukan pembayaran secara dalam talian di portal MyBayar Saman dan melalui mesin pengeluaran wang automatik (ATM).

Menurut beliau, bagi mengelakkan orang awam beratur panjang dan kesesakan, mereka dinasihatkan agar tidak menunggu saat akhir untuk melunaskan bayaran saman dengan tawaran 80 peratus.
Sementara itu beliau berkata, Polis Perak merekodkan kutipan bayaran saman sebanyak RM13.53 juta sejak 1 Disember hingga semalam. -K! ONLINE


Tiada saman pelanggaran SOP di masjid, surau di Pulau Pinang
Oleh ISWAN SHAFIQ ISA

14 Disember 2021, 4:50 pm
SEBERANG PERAI – Jemaah dan pihak pengurusan masjid dilihat begitu mematuhi prosedur operasi standard (SOP) apabila belum ada sebarang saman yang dikeluarkan terhadap bahagian pentadbiran masjid dan surau di seluruh negeri ini berkaitan pelanggaran SOP sepanjang pandemik Covid-19.
Pengarah Jabatan Hal Ehwal Agama Islam Pulau Pinang (JHEAIPP), Datuk Mohd. Zakuan Zakaria berkata, hal ini demikian kerana kadar pematuhan SOP di kedua-dua tempat ibadah itu masih berada pada tahap yang tinggi.
Menurut beliau, dalam hal ini juga, pihaknya telah memberikan pelbagai penerangan serta penjelasan berkaitan perkara itu khususnya menerusi laman Facebook JHEAIPP sendiri.
“Kita dah jelaskan iaitu membuat perbandingan (dari segi SOP) antara masjid, surau dan tempat-tempat lain.
“Pada masa yang sama, kita juga dah bagi banyak kelonggaran (kepada masjid dan surau) dalam isu ini sebelum ini,” katanya kepada pemberita di Butterworth di sini hari ini.
Beliau ditemui pada Program Pemantapan Guru Takmir dan Surau peringkat negeri yang dirasmikan Ahli Dewan Undangan Negeri (ADUN) Pulau Betong, Mohd. Tuah Ismail dan turut dihadiri Mufti negeri, Datuk Seri Dr. Wan Salim Wan Mohd. Noor.

Kira-kira 200 guru takmir dari keenam-enam buah daerah di negeri ini hadir pada program berkenaan yang diadakan bersama dengan pelancaran Program Pembinaan Modul Al-Hikmah.
Dalam perkembangan sama, Mohd. Zakuan memaklumkan, ketika ini hampir semua masjid dan surau di Pulau Pinang juga masih mengekalkan jarak saf sehingga satu meter semasa bersolat. – K! ONLINE


Bomba sambut baik cadangan Cuepacs kaji elaun BIB
Oleh ZAKKINA WATI AHMAD TARMIZI

14 Disember 2021, 4:26 pm
SEREMBAN – Jabatan Bomba dan Penyelamat Malaysia (JBPM) menyambut baik cadangan Kongres Kesatuan Pekerja-pekerja Dalam Perkhidmatan Awam Malaysia (Cuepacs) supaya Elaun Bayaran Insentif Bomba (Elaun BIB) dapat dikaji semula.
Ketua Pengarah JBPM, Datuk Seri Mohammad Hamdan Wahid berkata, kertas cadangan berkaitan elaun berkenaan juga telah dihantar pihaknya ke Jabatan Perkhidmatan Awam (JPA) sebelum ini untuk dipertimbangkan.
“Permohonan kami dalam proses pertimbangan oleh pihak JPA. Pihak bomba menghormati pandangan Cuepacs berkenaan hal itu dan kami percaya mereka juga mendapat maklum balas daripada Kesatuan Bomba iaitu ahli dalam Cuepacs.
“Kami berterima kasih kepada Cuepacs kerana memperjuangkan aspek kebajikan anggota bomba. Kami juga sentiasa mempunyai ruang untuk berunding bersama pihak JPA dan setakat ini, JPA amat responsif dan kami berharap ia mendapat pertimbangan kerajaan nanti,” katanya.
Beliau berkata demikian kepada kepada pemberita selepas Majlis Pentauliahan Pegawai Bomba Bantuan Siswa, Universiti Sains Islam Malaysia (USIM) bertempat di Dewan Tuanku Canselor USIM, Nilai di sini hari ini.
Yang hadir sama, Naib Canselor USIM, Datuk Dr. Mohamed Ridza Wahiddin dan Pengarah JBPM Negeri Sembilan, Hamdan Ali.

Semalam, media melaporkan Cuepacs mencadangkan kerajaan supaya mengkaji semula Elaun BIB yang diterima anggota JBPM ketika ini iaitu sebanyak RM110 sebulan.
Presidennya, Datuk Adnan Mat berkata, jumlah itu disifatkan tidak setimpal dengan bebanan dan risiko tugas anggota JBPM yang diarahkan bekerja 12 jam tanpa sebarang tuntutan untuk tugasan lebih masa.
Sementara itu, Mohammad Hamdan berkata, JBPM akan memproses cadangan untuk menaikkan pangkat secara “posthumous’ daripada pangkat Keselamatan Bomba (KB) 19 ke KB 22 kepada Allahyarham Mohd. Firdaus Sulaiman yang meninggal dunia semalam selepas insiden letupan Sabtu lalu. -K! ONLINE


Taktik guna kod QR beg plastik terbongkar
Oleh DIYANATUL ATIQAH ZAKARYA

14 Disember 2021, 5:04 pm
MELAKA – Selepas menggunakan kaedah ‘kaunter seluk tangan’ di kedai-kedai runcit tertentu untuk membeli ‘topup’ atau kod nilai tambah judi dalam talian, kini sindiket itu mengubah taktik ‘halus’ menggunakan kod QR rahsia yang dicetak pada beg plastik.
Ketua Jabatan Siasatan Jenayah (JSJ) negeri, Asisten Komisioner Azlan Abu ketika ditemui Kosmo! mendedahkan modus operandi terbaharu itu yang cuba digunakan secara meluas di negeri ini oleh ahli sindiket.
Beliau berkata, taktik moden itu dikesan dibawa dari negeri jiran sejak Mac lalu, sebelum berjaya dihidu oleh pasukan JSJ kontinjen Melaka.
“Pada Mac lalu, pasukan kita berjaya mengesan satu modus operandi baharu sindiket judi dalam talian yang mencetak kod QR pada beg plastik dan mengedarkannya di kedai-kedai runcit sekitar negeri ini.
“Kaki judi akan mengimbas kod tersebut untuk mengakses terus ke laman web judi syarikat terbabit,” katanya ketika ditemui di pejabatnya di Ibu Pejabat Polis Kontinjen (IPK) Melaka, di Bukit Beruang di sini.
Tambahnya, pihaknya juga percaya pemilik kedai runcit turut terlibat dalam jenayah tersebut, namun mereka menggunakan alasan beg plastik itu telah diberikan secara percuma oleh individu tidak dikenali sebagai liabiliti.

Mengulas lanjut, beliau berkata, selepas mengimbas kod QR tersebut, pelanggan akan diminta untuk mendaftar sebagai pemain menerusi nombor kod kebenaran transaksi (TAC) yang dihantar.
“Pelanggan akan membuat pendaftaran melalui TAC dan kredit percuma antara RM5 sehingga RM20 sebagai penghargaan.
“Modus operandi ini bagaimanapun berjaya kita patahkan di awal kegiatannya dan kini kita kesan aktiviti judi dalam talian ini beralih semula kepada taktik lama iaitu menerusi aplikasi sosial Telegram,” katanya. -K! ONLINE


Jeritan rakan selamatkan nyawa seorang warga emas
Oleh NIK NUR IZZATUL HAZWANI NIK ADNAN

14 Disember 2021, 4:37 pm
KEMAMAN – Jeritan sahabat dari luar rumah menyelamatkan seorang warga emas daripada terperangkap dalam kebakaran yang memusnahkan rumah dihuninya berhampiran Hospital Kemaman, di sini hari ini.
Dalam kebakaran sekitar pukul 12.20 tengah malam itu, Othman Salleh, 76, dan sahabatnya, Ismail Ali, 73, tinggal sehelai sepinggang dan tidak dapat menyelamatkan apa-apa barangan peribadi.
Othman berkata, sewaktu kejadian, dia sedang nyenyak tidur sebelum sebelum mendengar jeritan kuat Ismail menyuruhnya keluar segera dari rumah yang sedang marak terbakar.
“Waktu itu, sahabat saya (Ismail) baru pulang dari kedai berhampiran. Sebaik tersedar, saya dapat rasa bahang panas dengan api sedang marak dari bahagian sebuah bilik.
“Saya cuba ambil wang tunai RM100 dan telefon bimbit yang terletak di dalam almari tetapi tidak sempat kerana api sudah terlalu marak,” katanya ketika ditemui Kosmo! di sini hari ini.
Othman berkata, dia yang tidak pernah berkahwin menumpang rumah Ismail yang juga sahabat baiknya sejak beberapa tahun lalu dan hanya bertemu dengan adiknya seminggu sekali.

“Kini saya dan Ismail hilang tempat berteduh dan terpaksa menumpang di Balai Raya Kampung Dato’, Chukai di sini,” katanya. – K!ONLINE


Kes buli: Pengajian 10 pelajar MRSM ditamatkan serta merta
Oleh EDDY AQMAL MOHAMED HAMIDI

14 Disember 2021, 5:09 pm
PUTRAJAYA – Seramai 10 orang pelajar Maktab Rendah Sains Mara (MRSM) yang dikenal pasti terlibat dalam kejadian buli pada 10 Disember lalu telah ditamatkan pengajian mereka berkuat kuasa hari ini.
Ketua Pengarah Majlis Amanah Rakyat (MARA), Datuk Azhar Abdul Manaf berkata, pihak Jawatankuasa Disiplin Maktab (JDM) menerusi satu mesyuarat yang diadakan telah mengambil keputusan tersebut selepas mengkaji kes berkenaan dengan teliti.
“Pihak MARA mengambil serius kejadian buli yang berlaku minggu lalu itu dan hukuman yang telah diputuskan ini menunjukkan pihak kita tegas dan tidak berkompromi terhadap kesalahan buli dalam kalangan pelajar di bawah mana-mana Institusi Pendidikan MARA (IPMA) mahupun tajaan MARA.
“Ibu bapa pelajar yang terlibat juga telah dimaklumkan mengenai keputusan yang dibuat oleh jawatankuasa berkenaan,” katanya menerusi satu kenyataan hari ini.
Jelas beliau, keputusan penamatan pengajian itu dibuat berdasarkan garis panduan yang telah dinyatakan dalam Panduan Pengurusan Disiplin Pelajar MRSM.
“Keputusan ini kita harap bukan sahaja menjadi satu pengajaran kepada pelajar yang terlibat tetapi juga kepada pelajar-pelajar yang lain agar tidak berlaku lagi perbuatan salah laku di mana-mana institusi pendidikan di bawah MARA.

“Kita di MARA tentunya hendak melahirkan modal insan yang bukan sahaja cemerlang dari segi ilmu pengetahuan tetapi juga mempunyai sahsiah diri dan tingkah laku peribadi yang baik dan diterima oleh masyarakat,” tegas beliau.
Tambah beliau, pihak MARA komited dalam menangani kes-kes buli dengan memperketatkan prosedur operasi standard (SOP) melalui penguatkuasaan peraturan sekolah.
“Pemantauan secara berterusan dilaksanakan termasuklah segala aktiviti pelajar seperti proses pembelajaran di dalam kelas bagi mengelakkan kejadian seumpama itu daripada berulang,” ujar beliau.  -K! ONLINE


Harap dapat bawa anak tunai umrah – Nana Mahazan
Oleh MOHAMMAD SHAHEMY AZMI

14 Disember 2021, 5:06 pm
PETALING JAYA – Pengacara Nana Mahazan berharap agar impian untuk membawa dua orang anaknya menunaikan ibadah umrah pada tahun hadapan dipermudahkan.
Ujar bekas peserta program Akademi Fantasia musim pertama (AF1) itu, dia sudah pun berurusan dengan beberapa agensi yang menguruskan ibadah umrah, namun diberitahu bahawa buat ketika ini kanak-kanak masih tidak dibenarkan untuk menunaikan umrah.
“Saya bercadang untuk membawa kedua ibu bapa, suami dan anak-anak menunaikan umrah pada Februari tahun depan.
“Tapi malangnya pihak agensi pelancongan memberitahu yang saya tidak boleh membawa anak-anak bersama kali ini kerana itu adalah prosedur baharu untuk ke Tanah Suci,” jelasnya.
Ujarnya lagi, dia tidak tahu siapa yang akan menjaga kedua-dua orang anaknya sepanjang dia dan ahli keluarga lain berada di Tanah Suci untuk menunaikan ibadah umrah.
“Kalau anak-anak tak boleh dibawa, saya tak tahu nak minta siapa jaga mereka sepanjang saya dan suami tunaikan umrah. Setidaknya kalau boleh dibawa, saya boleh minta mereka duduk saja di bilik hotel,” katanya.

Justeru, Nana atau nama lengkapnya Nurul Hana Che Mahazan berharap supaya umrah pertamanya yang dirancang dipermudahkan urusan supaya dia berserta keluarga dapat menjejakkan kaki ke Tanah Suci.
“Saya memang teruja nak jejakkan kaki ke Tanah Suci. Umrah ini bakal menjadi pengalaman pertama saya dan suami.
“Saya anggap apa yang berlaku ini adalah dugaan yang Allah SWT berikan. Saya percaya pasti ada jalan terbaik untuk bawa anak-anak ke sana.
“Doakan semoga urusan saya dipermudahkan. Saya memang sudah berhajat untuk tunaikan umrah tahun depan,” katanya.
Sekadar info, Nana mula mencuri perhatian netizen pada 15 Ogos lalu apabila tampil berhijab menerusi sebuah video berdurasi 30 minit yang dimuat naik dalam Instagramnya ketika sedang mempromosikan produk berupa sambal yang diusahakannya.
Sejak berhijab, Nana menerima respons positif daripada peminat sehingga ada yang mendedahkan mula mengenakan stoking disebabkan pengacara itu.
Bagaimanapun Nana berkata, sebaiknya peminat tersebut berbuat kebaikan dan berubah kerana Allah, bukan disebabkan dirinya yang naif dalam banyak hal agama.
Nana mendirikan rumah tangga dengan suaminya, Raqeem Brian Abdullah pada 6 Jun 2009 dan dikurniakan sepasang cahaya mata iaitu Althea Raqeem Brian, 11, dan Aaqib yang kini berusia sembilan tahun. – K! ONLINE


Saintis desak Pluto dinamakan semula sebagai planet
Oleh KOSMO!

14 Disember 2021, 4:10 pm
ORANGE, FLORIDA – Sekumpulan saintis menggesa agar definisi ‘planet’ dikaji semula dalam langkah yang bakal menyaksikan Pluto kembali diklasifikasikan sebagai planet, lapor laman berita RT kelmarin.
Pada 2006, Kesatuan Astronomi Antarabangsa (IAU) menurunkan taraf Pluto kepada  ‘planet kerdil’ selepas menemui beberapa objek bersaiz sama di sekeliling lingkaran Kuiper di cakerawala.
Lingkaran Kuiper terletak pada orbit Planet Neptun, di mana Pluto ditemui pada lingkaran tersebut pada tahun 1930 dan kemudian diiktiraf sebagai planet kesembilan dalam sistem solar.
Status Pluto bagaimanapun diturun taraf kerana orbitnya bersilang dengan Neptun selain ia turut berkongsi kawasan orbit dengan objek-objek lain dalam lingkaran tersebut.
IAU turut mengeluarkan definisi baharu bagi planet  yang menyatakan bahawa sebuah planet itu perlu mengorbit Matahari, mempunyai bentuk hampir bulat dan dominan secara graviti serta mampu mengosongkan orbitnya sendiri.
Susulan itu, kumpulan saintis dari Institut Angkasa Lepas Florida membuat penyelidikan melibatkan kajian-kajian lepas sejak  400 tahun lalu.

Kumpulan penyelidik itu dalam kertas kajian bertajuk Moons Are Planets bersetuju agar definisi yang diperkenalkan oleh Galileo Galilei pada era 1,600-an digunakan semula. Definisi tersebut adalah planet hanya perlu aktif secara geologi di angkasa lepas.
“Kita perlu mengubah (definisi planet) sekarang sebelum kita pergi lebih jauh dalam revolusi eksoplanet,” kata salah seorang penyelidik berkenaan, Philip Metzger.
Susulan itu, Metzger dan pasukannya menggesa agar Pluto dinamakan semula sebagai planet dengan beberapa objek angkasa lain turut dijangka menyertai senarai itu. – AGENSI


Isteri, dua anak MB Selangor positif Covid-19
Oleh NORHAYATI YAHAYA

14 Disember 2021, 3:51 pm
SHAH ALAM – Isteri Menteri Besar Selangor, Datin Seri Masdiana Muhamad dan dua anaknya disahkan positif Covid-19 semalam.
Menteri Besar, Datuk Seri Amirudin Shari yang menjalani ujian PCR Covid-19 bagaimanapun disahkan negatif.
Amirudin dalam kenyataan akhbarnya berkata, beliau bagaimanapun akan terus menjalani kuarantin kendiri sementara menunggu PCR kedua pada Khamis nanti.
“Saya ingin memaklumkan bahawa isteri saya, Masdiana Muhamad dan dua anak telah disahkan positif Covid-19 pada hari Isnin, 13 Disember.
“Alhamdulillah melalui keputusan PCR yang telah saya jalani, saya disahkan negatif. Namun, saya akan terus menjalani kuarantin kendiri sementara menanti keputusan PCR kedua pada hari Khamis nanti dan akan memaklumkan perkembangannya kelak,” katanya.
Beliau memohon maaf atas sebarang kesulitan dan memohon semua pihak agar mendoakan kesihatannya sekeluarga.

Program terakhir dihadiri Amirudin adalah Majlis Penyerahan Cek bantuan kepada Sekolah Jenis Kebangsaan Tamil seluruh Selangor di Batu Caves, Gombak pada 11 Disember lalu. -K! ONLINE


Netizen kecam lelaki ‘pau’ pengunjung Tanjung Asam
Oleh KOSMO!

14 Disember 2021, 3:22 pm
PETALING JAYA – Tindakan seorang lelaki mengherdik pengunjung sebuah kawasan perkelahan mendapat kecaman orang ramai.
Menerusi perkongsian video berdurasi satu minit 43 saat di laman Facebook memaparkan, dua orang lelaki sedang bertengkar dipercayai kerana seorang daripada lelaki itu memasang khemah di sebuah gazebo yang disediakan.
Kejadian itu dipercayai berlaku di Pantai Tanjung Asam, Bayan Lepas, Pulau Pinang baru-baru ini.
Difahamkan, seorang lelaki yang merupakan penjaga tandas awam di kawasan itu tidak berpuas hati dan mendakwa pengunjung berkenaan perlu membuat bayaran sebanyak RM50 kepadanya jika mahu menggunakan gazebo tersebut.
Lelaki itu juga mendakwa dia sudah membayar RM30,000 kepada Majlis Bandaraya Pulau Pinang bagi membina gazebo berkenaan.
Susulan video tersebut, Ahli Dewan Undangan Negeri N38 Bayan Lepas, Azrul Mahathir Aziz melalui hantaran di Facebooknya meluahkan rasa kesal berhubung kejadian berkenaan.

Katanya, kawasan tersebut adalah milik rizab kerajaan dan boleh digunakan orang awam tanpa perlu membuat apa-apa bayaran.
“Saya tegaskan di sini bahawa kawasan berkenaan adalah milik rizab kerajaan dan boleh digunakan oleh orang awam tidak kira siapa mereka yang hadir untuk menggunakan ruang pantai ataupun gazebo yang disediakan oleh JPS DBD.
“Buat masa ini tiada pihak yang diberikan kuasa untuk mengenakan apa-apa bayaran seperti harta persendirian atau pihak yang diberikan kuasa tata kelola kawasan perkelahan tersebut,” katanya.
Azrul Mahathir turut meminta orang awam melaporkan kejadian itu di balai polis berdekatan sekiranya berlaku lagi.
Sementara itu, tinjauan Kosmo! di ruang komen mendapati rata-rata netizen mengecam tindakan penjaga tandas tersebut yang disifatkan mengambil kesempatan terhadap pengunjung.
“Baru-baru ini aku kena RM10 sebab letak tikar dalam gazebo tu,” kongsi Muhamad Shahrizan.
“Minggu lepas suami nak ke sini, berkhemah tapak kena bayar RM60, khemah bawa sendiri. Satu khemah boleh empat orang je katanya, lebih seorang tambah RM5, siap tunjuk sampai ke hujung pantai tu kawasan dia katanya,” kata Anisah Archat. – K! ONLINE


Kerja naik taraf Jalan Perajurit siap Januari depan
Oleh ZAKI SALLEH

14 Disember 2021, 4:19 pm
IPOH – Kerja-kerja menaik taraf bahu jalan di Jalan Perajurit dekat Ipoh Garden East di sini sedang dijalankan bagi memberi keselesaan kepada para pengguna apabila laluan berkenaan siap kelak.
Majlis Bandaraya Ipoh (MBI) dalam satu kenyataan memberitahu, ia dijangka selesai pada Januari depan sepertimana yang ditetapkan oleh pihak pelaksananya menerusi peruntukan MBI.
“Sehubungan itu, pihak MBI memohon maaf atas kesulitan yang dihadapi oleh pengguna jalan tersebut serta berharap agar para pemandu di situ mematuhi arahan lalulintas.
“Pihak MBI juga mengambil maklum berikutan rungutan pengguna sepertimana dipaparkan dalam beberapa laman media sosial,” ujar kenyataan tersebut.
Sebelum ini, beberapa paparan media sosial termasuk laman Facebook komuniti ‘IPOH IPOH AJERR VERSI 2.0’ menyiarkan rungutan pengguna berikutan kerja-kerja pembaikan di jalan itu yang didakwa menyebabkan masalah lalu lintas.
Dakwa mereka, jalan di situ yang berlopak-lopak serta sebahagian laluan ditutup sejak seminggu lalu menyulitkan para pemandu. -K! ONLINE


PRN Sarawak: 83 peratus sudah keluar undi
Oleh MOHD RIDZAUDDIN ROSLAN

14 Disember 2021, 3:14 pm
KUCHING- Jumlah pengundi awal menunaikan tanggungjawab bagi Pilihan Raya Negeri (PRN) Sarawak hari ini mencatatkan prestasi positif dengan peratusan keluar mengundi sebanyak 83 peratus.
Menurut Suruhanjaya Pilihan Raya (SPR), angka itu dicatatkan setakat pukul 2 petang tadi.
Dalam pada itu, sebanyak 30 lokasi undi awal telah ditutup setakat pukul 2 petang tadi manakala kira-kira 55 lagi pada pukul 5 petang nanti.
Antara lokasi pusat undi awal yang sudah ditutup ialah Kompleks Kediaman Polis di Tabuan Jaya. -K! ONLINE


Bicara diteruskan tanpa Guan Eng yang dirawat di IJN
Oleh NORLIZAH ABAS

14 Disember 2021, 3:29 pm
KUALA LUMPUR – Perbicaraan kes rasuah Lim Guan Eng berhubung pembinaan terowong dasar laut dan projek pembinaan jalan utama di Pulau Pinang, didengar di Mahkamah Sesyen di sini tanpa kehadiran tertuduh kerana beliau masih dirawat di Institut Jantung Negara (IJN).
Hakim Azura Alwi memerintahkan perbicaraan diteruskan hari ini tanpa kehadiran bekas Ketua Menteri Pulau Pinang itu dengan mengguna pakai Seksyen 264 Kanun Tatacara Jenayah (CPC).
Sebelum itu, peguam Gobind Singh Deo yang mewakili Guan Eng memaklumkan, anak guamnya dimasukkan ke IJN sejak Ahad lalu dan menjalani prosedur perubatan semalam.
Ujar peguam bela, tertuduh diberi cuti sakit selama tiga hari sehingga esok.
Gobind berkata, jika perbicaraan diteruskan, mahkamah boleh mendengar dahulu keterangan tiga saksi formal tanpa kehadiran Guan Eng.
Sementara itu, Timbalan Pendakwa Raya Wan Shaharuddin Wan Ladin meluahkan kekesalannya dengan ketidakhadiran Guan Eng pada prosiding tersebut walhal tiga saksi dari Pulau Pinang hadir dan bersedia memberi keterangan.

Ujarnya, Guan Eng telah mengadakan temu janji dengan doktor di IJN pada 7 Disember lalu dan memilih untuk dimasukkan ke wad pada Ahad sedangkan tertuduh mengetahui perbicaraan telah ditetapkan hingga esok.
Guan Eng didakwa atas pertuduhan pindaan menggunakan kedudukannya untuk menerima suapan wang RM3.3 juta sebagai tindakan membantu syarikat milik Datuk Zarul Ahmad Mohd. Zulkifli dilantik melaksanakan projek itu yang bernilai berbilion ringgit.
Zarul Ahmad merupakan Pengarah CZBUCG yang dilantik sebagai kontraktor bagi projek berkenaan. -K! ONLINE


Dua suspek kes tikam warga emas positif dadah
Oleh ISKANDAR SHAH MOHAMED

14 Disember 2021, 3:47 pm
SHAH ALAM – Dua lelaki yang diberkas berhubung kes kontraktor warga emas maut ditikam ketika mahu menunaikan solat Jumaat di Kampung Idaman, Pandamaran, Klang, pada Jumaat lalu didapati positif dadah.
Timbalan Ketua Polis Negara, Datuk Seri Mazlan Lazim berkata, kedua-dua suspek masih direman selama seminggu sehingga 17 Disember ini bagi membantu siasatan.
“Hasil ujian saringan air kencing mendapati dua suspek itu positif dadah jenis methamphetamine.
Mazlan pada sidang akhbar di IPK Selangor hari ini.
Polis masih menjalankan siasatan menyeluruh kes itu termasuk mengenalpasti motif kejadian,” katanya pada sidang akhbar selepas merasmikan Mes Pegawai Kanan Ibu Pejabat Polis Kontinjen (IPK) Selangor di sini, hari ini.
Tambah Mazlan, kes berkenaan disiasat mengikut Seksyen 302 Kanun Keseksaan.
Kosmo! sebelum ini melaporkan mangsa, Mohd. Sani Abdullah, 69, yang merupakan kontraktor itu meninggal dunia akibat kecederaan pada anggota badan selepas ditikam menggunakan pisau oleh seorang lelaki dalam kejadian kira-kira pukul 12.30 tengah hari, Jumaat lalu di hadapan rumahnya di Kampung Idaman, Klang dekat sini.

Kecekapan polis berjaya memberkas dua suspek masing-masing penganggur dan bekerja sendiri yang berusia 33 tahun dalam tempoh kurang empat jam di sekitar daerah ini dan Klang. -K!ONLINE


Segera lapor polis jika ada ‘bunga’ buli
Oleh ISKANDAR SHAH MOHAMED

14 Disember 2021, 3:33 pm
SHAH ALAM – Semua pihak dinasihatkan segera melaporkan kepada polis sekiranya menyedari wujud sebarang ‘bunga’ atau unsur kejadian buli melibatkan pelajar sekolah.
Timbalan Ketua Polis Negara, Datuk Seri Mazlan Lazim berkata, perkara itu dianggap perlu bagi membolehkan tindakan lanjut diambil pihaknya.
“Mencegah itu lebih baik daripada merawat dan jangan sampai nasi sudah menjadi bubur.
“Kalau ada ‘bunga-bunga’ nak jadi macam itu (buli), lapor segera kepada polis untuk tindakan sewajarnya,” katanya pada sidang akhbar selepas merasmikan Mes Pegawai Kanan Ibu Pejabat Polis Kontinjen (IPK) Selangor di sini, hari ini.
Turut hadir, Ketua Polis Selangor, Datuk Arjunaidi Mohamed.
Kosmo! sebelum ini melaporkan seorang pelajar Maktab Rendah Sains Mara (MRSM) Sultan Azlan Shah (SAS) Kuala Kangsar, Perak dibuli menerusi video yang tular di media sosial.

Jelas Mazlan, polis akan segera melengkapkan siasatan insiden MRSM tersebut sebelum diserahkan kepada Pejabat Timbalan Pendakwa Raya (TPR) untuk tindakan lanjut.
“Seramai 10 pelajar berusia 13 hingga 15 tahun yang ditahan sebelum ini sudah dibebaskan dengan jaminan polis.
“Kita amat memandang serius perkara itu dan tidak mahu ia berulang. Tindakan tegas diambil mengikut undang-undang jenayah seperti Seksyen 147 Kanun Keseksaan dan Seksyen 233 Akta Komunikasi dan Multimedia 1998,” katanya. -K!ONLINE


Tengku Hassanal titah pencegahan kes buli dilakukan
Oleh ABDUL RASHID ABDUL RAHMAN

14 Disember 2021, 3:39 pm
PEKAN – Kejadian buli yang berlaku di negeri ini mendapat perhatian Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah menitahkan agar pihak terbabit khususnya Jabatan Pendidikan Pahang mengambil langkah segera memastikan keselamatan persekitaran di sekolah.
Baginda yang mezahirkan rasa kesal dan dukacita dengan kejadian buli yang berlaku itu bertitah kejadian buli yang didakwa berlaku di tiga buah sekolah iaitu di daerah Rompin, Maran dan Lipis itu tidak seharusnya berlaku.
Dalam mengatasi isu yang menimbulkan keresahan masyarakat itu baginda bertitah ibu bapa juga perlu memberi peringatan dan nasihat tanpa jemu kepada anak-anak supaya tidak terlibat dalam aktiviti membuli.
“Selain itu pentadbir sekolah juga perlu kerap mengadakan program kesedaran, keagamaan dan pendidikan sivik untuk menerapkan nilai positif dalam diri setiap pelajar,” titah baginda yang dilaporkan pada Istiadat Pengurniaan Darjah Kebesaran dan Pingat Negeri Pahang sempena Ulang Tahun Hari Keputeraan ke-62 Sultan Pahang di Istana Abu Bakar di sini hari ini.
Baru-baru ini Kosmo! melaporkan tidak sampai 24 jam kes buli di Maktab Rendah Sains Mara (MRSM) di Perak tersebar, satu lagi kes dilaporkan berlaku di sebuah sekolah berasrama di Muadzam Shah, Rompin Pahang yang mengakibatkan empat pelajar cedera dan trauma selepas dijadikan ‘karung tinju’ oleh sekumpulan senior.
Kejadian itu didakwa berlaku pada Jumaat minggu lalu apabila kesemua mangsa berusia 14 tahun itu dikurung di dalam bilik sebelum dipukul, ditumbuk, disepak serta dikenakan hukuman rotan oleh sekumpulan pelajar tingkatan empat dan lima.

Semalam Timbalan Ketua Polis Pahang Datuk Mohd. Yusri Hassan Basri berkata, polis telah menerima laporan kes buli melibatkan tiga buah sekolah di negeri ini dalam tempoh empat hari bermula 6 Disember lalu termasuklah melibatkan sebuah sekolah berasrama di Muadzam Shah di Rompin.
Katanya, pada masa ini siasatan giat dilakukan di bawah Seksyen 147 Kanun Keseksaan dan polis telah mengenal pasti pelajar terlibat tiga buah sekolah di Rompin, Maran dan Pekan itu.
Susulan daripada itu juga kerajaan negeri melahirkan rasa dukacita dan kecewa dengan kejadian buli melibatkan pelajar sekolah di negeri ini yang masih terus berlaku.
Pengerusi Jawatankuasa Hal Ehwal Agama Islam, Pelajaran dan Kesihatan negeri, Datuk Seri Syed Ibrahim Syed Ahmad berkata, kegagalan Kementerian Pendidikan mengatasi masalah itu amat mengecewakan apabila kes buli terus berulang.
Ujarnya kerajaan negeri sedia membantu Kementerian Pendidikan Malaysia seandainya mereka masih gagal mengatasi masalah seperti ini. -K! ONLINE


MDN diperintah daftar MUDA dalam tempoh 14 hari
Oleh NUZULSHAM SHAMSUDDIN

14 Disember 2021, 3:18 pm
KUALA LUMPUR – Mahkamah Tinggi hari ini memerintahkan Menteri Dalam Negeri (MDN) untuk mendaftarkan Ikatan Demokratik Malaysia (MUDA) sebagai sebuah parti politik dalam tempoh 14 hari.
Perkara itu dimaklumkan oleh peguam Lim Wei Jiet yang mewakili Syed Saddiq Syed Abdul Rahman dan 12 yang lain selepas pendengaran permohonan semakan kehakiman mereka untuk mencabar keputusan Menteri Dalam Negeri serta Jabatan Pendaftaran Pertubuhan (RoS) yang menolak rayuan mereka untuk mendaftar MUDA sebagai sebuah parti politik.
Prosiding hari ini di hadapan Hakim Datuk Noorin Badaruddin.
Wei Jiet berkata hakim Noorin membenarkan permohonan itu dan membatalkan keputusan Menteri Dalam Negeri yang menolak pendaftaran MUDA sebagai suatu parti politik.
“Mahkamah turut memerintahkan Menteri Dalam Negeri dan RoS membayar kos RM10,000 kepada MUDA,”katanya.
Sementara itu, Peguam Persekutuan Mohammad Sallehuddin Ali ketika dihubungi mengesahkan perkara itu.

Pada 21 September lalu, Syed Saddiq serta 12 individu selaku pemohon memperoleh kebenaran untuk memulakan semakan kehakiman untuk mencabar keputusan Menteri Dalam Negeri dan Jabatan Pendaftaran Pertubuhan (RoS).
Pada 24 Ogos lalu, Syed Saddiq yang merupakan pengasas parti itu serta 12 individu tersebut memfailkan permohonan kebenaran yang baharu bagi mencabar keputusan menteri dan RoS  menolak rayuan untuk mendaftarkan MUDA sebagai sebuah parti politik.
Pada 18 Ogos lalu, MUDA menarik balik permohonan semakan kehakiman sebelum ini yang mencabar tindakan Menteri Dalam Negeri dan RoS yang belum membuat keputusan terhadap rayuan MUDA. -K!ONLINE


Tindakan menyerang institusi diraja tidak selesai masalah negara
Oleh KHAIRUL MOHD. ALI

15 Disember 2021, 8:43 pm
JOHOR BAHRU – Tindakan bekas Perdana Menteri, Tun Dr. Mahathir Mohamad yang menyerang institusi diraja tidak akan dapat menyelesaikan masalah negara yang telah dicipta sendiri beliau termasuk isu perpecahan dan asimilasi kaum.
Tunku Mahkota Johor, Tunku Ismail Sultan Ibrahim bertitah, tindakan tidak menunaikan janji juga merupakan satu pengkhianatan kepada rakyat Malaysia.
“Saya dididik dari kecil lagi untuk sentiasa menghormati semua agama dan juga rakyat berbilang kaum.
“Saya dan keluarga saya juga telah banyak memberi sumbangan kepada rakyat pelbagai kaum dan agama, serta akan terus membantu kebajikan semua kaum.
“Tetapi saya juga adalah seorang bangsa Melayu dan tidak lupa akan tugas saya untuk mempertahankan agama Islam. Itulah sebab saya menentang Statut Rom dan ICERD,”titahnya dalam satu kenyataan di sini hari ini.
Tunku Ismail berkata, berkenaan isu Statut Rom dan ICERD, Tun Mahathir bukan sahaja tidak jujur kepada Majlis Raja-Raja, tetapi Tun juga tidak jujur sepenuhnya kepada rakyat Malaysia.

Jelasnya, perkara yang dibuat secara tergesa-gesa pada ketika itu akan mengugat kesejahteraan rakyat dan menjejaskan hak keistimewaan orang Melayu.- K! ONLINE


Pembantu tadbir hospital universiti bakal didakwa esok
Oleh MOHD YUNUS YAKKUB

15 Disember 2021, 10:07 pm
SHAH ALAM – Seorang pembantu tadbir sebuah hospital Universiti Awam (UA) bakal didakwa atas salah guna kedudukan di Mahkamah Seksyen Kuala Lumpur esok.
Suspek wanita berusia 53 tahun itu terdahulu ditahan pukul 2.50 petang selepas hadir memberi keterangan di pejabat Suruhanjaya Pencegahan Rasuah Malaysia (SPRM) Selangor.
Menurut sumber, suspek telah menyalahgunakan kedudukannya bagi kerja-kerja kelengkapan kakitangan sebuah hospital awam dari tahun 2017 hingga tahun lalu.
“Ini dengan terlibat dalam keputusan memilih syarikatnya sendiri bagi kerja-kerja pembekalan itu yang dianggarkan berjumlah lebih RM300,000,” katanya di sini hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan tangkapan tersebut bagi membantu siasatan mengikut Seksyen 23 Akta SPRM 2009.
“Suspek akan dibawa esok pagi ke Mahkamah Sesyen Kuala Lumpur bagi pertuduhan,” katanya. -K!ONLINE


2 Empangan Sabo dibina Januari depan
Oleh MOHD. RAFIE AZIMI

15 Disember 2021, 8:34 pm
YAN – Pembinaan dua Empangan Sabo di kaki Gunung Jerai di sini dijangka bermula pada Januari depan dan siap sepenuhnya menjelang Jun 2023.
Menteri Alam Sekitar Dan Air, Datuk Seri Tuan Ibrahim Tuan Man berkata, dua empangan tersebut akan dibina di kawasan rekreasi Titi Hayun di sini dan Tupah dalam daerah Kuala Muda dekat sini dengan kos sebanyak RM22.8 juta.
Katanya, empangan tersebut iaitu yang pertama memiliki struktur lengkap di negara ini berupaya mengurangkan impak banjir serta kejadian kepala air atau aliran puing di kawasan tersebut.
“Sepanjang projek itu dilaksanakan, kawasan rekreasi berkenaan akan ditutup sepenuhnya kepada pengunjung bagi memastikan kelancarannya,” katanya.
Beliau berkata demikian pada sidang akhbar selepas merasmikan Majlis Penyerahan Surat Setuju Terima (SST) Projek Pembinaan Empangan Sabo serta Kerja-Kerja Berkaitan Dalam Daerah Yan dan Kuala Muda di Pusat Bekalan Titi Hayun di sini hari ini. – K! ONLINE


Nik Ezanee kini pegawai pengiring PM
Oleh KOSMO!

15 Disember 2021, 11:45 pm
PETALING JAYA – Ketua Jabatan Siasatan Jenayah Selangor, Senior Asisten Komisioner Nik Ezanee Mohd. Faisal kini dilantik sebagai pegawai pengiring kepada Perdana Menteri, Datuk Seri Ismail Sabri Yaakob.
Difahamkan, Nik Ezanee dilantik sebagai pegawai pengiring Perdana Menteri bermula hari ini.
Sementara itu, Nik Ezanee ketika dihubungi Kosmo! sebentar tadi tidak menolak mengenai berita pelantikan tersebut namun tidak dapat mengulas lanjut kerana kenyataan rasmi masih belum dikeluarkan.
Nik Ezanee sebelum ini pernah memegang jawatan sebagai Ketua Polis Daerah Petaling Jaya sebelum menjawat jawatan sebagai Ketua Jabatan Siasatan Jenayah Selangor. – K! ONLINE


Tim hoki Perak terima durian runtuh
Oleh AZIZAN HASHIM

15 Disember 2021, 11:16 pm
IPOH – Habuan bakal menanti setiap pemain hoki Perak dan pegawai apabila menerima RM2,000 seorang berikutan kejayaan menjulang Piala Tun Abdul Razak 2021 baru-baru ini.
Sebelum ini mereka telah menerima RM350 semasa kejohanan berlangsung bulan lepas.
Presiden Persatuan Hoki Perak (PHP), Mohd. Sayuti Abdul Samat berkata, jumlah itu sudah dipersetujui dalam mesyuarat eksekutif persatuan itu pada 27 November lalu.
“Saya berharap tiada yang beranggapan semua hadiah wang akan diberikan kepada pasukan.
“PHP sudah mengeluarkan belanja untuk penyediaan pasukan bagi menyertai kejohanan.
“Kita akan guna duit ini untuk menguruskan persatuan,” katanya selepas menerima cek RM100,000 dari Menteri Besar Perak, Datuk Seri Saarani Mohamad hari ini.

Kerajaan negeri menghadiahkan RM100,000 kepada PHP berikutan kejayaan menjulang nama Perak dalam sukan selepas muncul juara dua tahun berturut-turut.- K! ONLINE


Wanita raih RM213,000 seminggu jual kentut dalam balang
Oleh KOSMO!

15 Disember 2021, 8:30 pm
WASHINGTON – Seorang bekas bintang realiti televisyen mampu menjana pendapatan sampingan yang menguntungkan dengan menjual kentutnya yang dikumpul di dalam balang, lapor akhbar Metro UK semalam.
Stephanie Matto, yang membintangi rancangan 90 Day Fiance memperoleh hampir AS$50,000 (RM213,016) dalam masa seminggu dengan menjual kentutnya sendiri yang dimasukkan ke dalam balang bersama beberapa kelopak bunga ros dan nota peribadi.
Wanita itu menyasarkan sejumlah 260,000 pengikutnya sebagai pelanggan untuk menjual produknya pada harga AS$1,000 (RM4,237) sebalang, dan membuat promosi 50 peratus baru-baru ini.
 Matto mula dikenali selepas menyertai rancangan yang memaparkan sama ada dua pasangan akan berkahwin atau tidak setelah tiga bulan menghabiskan waktu bersama.
Walaupun tidak berjaya mendapat pasangan dalam rancangan itu, populariti yang diterimanya berjaya meraih perhatian peminat untut membeli balang kentutnya.
Menurut Matto, dia memakan banyak protein, yogurt, telur rebus dan kacang untuk menghasilkan kentutnya.

“Beberapa tahun lalu, saya mendapat permintaan untuk menjual coli, seluar dalam, rambut dan air mandian.
“Saya berpendapat bahawa menjual kentut adalah cabang perniagaan yang hebat, menyeronokkan, unik dan berbeza,” jelasnya.
Matto setakat ini telah menjual 97 buah balang. – Agensi


55 penagih ditahan di 13 lokasi sekitar Kuala Langat
Oleh NORHAYATI YAHAYA

15 Disember 2021, 8:48 pm
KUALA LANGAT – Seramai 55 individu termasuk empat warga asing ditahan dalam Operasi Selangor Mengawal Ancaman Realiti Dadah (SMARD) siri dua di sekitar daerah ini petang tadi.
Kesemua yang ditahan berusia lingkungan 19 hingga 51 tahun dalam operasi bermula pukul 9.30 pagi hingga pukul 2 petang.
Pegawai Daerah Kuala Langat, Mohd. Jusni Hashim berkata, operasi itu melibatkan 13 kawasan berisiko tinggi termasuk di Mukim Telok Panglima Garang, Tanjung 12 dan Jugra.
Katanya, ia melibatkan 40 anggota dengan kerjasama antara Agensi Anti Dadah Kebangsaan (AADK), polis, Jabatan Imigresen, Jabatan Sukarelawan Malaysia (Rela), Jabatan Kebajikan Masyarakat, Pejabat Agama Islam Daerah dan Majlis Perbandaran Kuala Langat.
“Berdasarkan 55 individu yang ditangkap adalah termasuk lima daripadanya memiliki air ketum dan daun ketum selain warga asing.
“Kita turut merampas pelbagai jenis dadah termasuk heroin seberat 70 gram (g), syabu (0.4g), ganja (20g), candu, air ketum (3.4 liter) dan daun ketum (4.8 kilogram),” katanya dalam kenyataan hari ini. -K! ONLINE


‘Datuk ada betulkan tali kasut anak saya’
Oleh ALWANI ZAFIRAH

15 Disember 2021, 8:29 pm
PETALING JAYA – Pemilik akaun Mohd. Azmi meninggalkan ucapan terima kasih di ruangan komen laman Facebook milik Menteri Kanan Pertahanan, Datuk Seri Hishammuddin Tun Hussein setelah beliau memuat naik status berterima kasih kepada Unit Tindak Khas (UTK) Polis Diraja Malaysia (PDRM) hari ini.
Menerusi perkongsian tersebut, lelaki itu memaklumkan bahawa anaknya pernah dibantu oleh Hishammuddin dan kebaikannya akan sentiasa diingati.
“Terima kasih Datuk Seri.
“Dulu Datuk ada tolong betulkan tali kasut anak saya masa penyampaian anugerah dan sekarang dia dah tingkatan empat di Maktab Rendah Sains Mara (MRSM),” katanya.
Tangkap layar ucapan seorang lelaki berterima kasih kepada Hishammuddin kerana tindakan beliau membetulkan tali kasut anaknya di sekolah.
Dalam pada itu, Hishammuddin turut membalas semula komen yang diberikan lelaki itu serta memberitahu bahawa dirinya masih ingat dan menyimpan gambar kenangan yang diceritakan.
“Saya ingat sangat peristiwa itu Mohd. Azmi dan gambarnya pun saya masih simpan lagi.

“Alhamdulillah, saya tumpang bangga. Sampaikan salam saya kepada beliau ya. Belajar rajin-rajin,” katanya.
Rata-rata orang ramai turut tersentuh dengan tindakan Hishammudin yang dikatakan berjiwa rakyat.
“Terbaik Datuk Seri, memang berjiwa rakyat. Tali kasut pelajar pun tolong ikatkan,” kata Aziz Azizul.
“Datuk Seri sentiasa merendah diri semoga mampu menjadi pemimpin hebat suatu hari nanti dan diberi kesihatan yang baik dimurahkan rezeki,” kata Zulkifli Yunus.
“Seorang pemimpin yang berjiwa rakyat dan tidak sombong itulah dia Datuk Seri Hishammuddin. Memang terbaik,” kata Hatimin Ttr. – K! ONLINE.


Songket diiktiraf dalam Senarai Wakil UNESCO
Oleh SITI A'ISYAH SUKAIMI

15 Disember 2021, 9:07 pm
PUTRAJAYA – Ratu Kain tenunan Melayu iaitu songket, sekali lagi melakar sejarah apabila disenaraikan di bawah Senarai Wakil Warisan Budaya Tidak Ketara Kemanusiaan UNESCO pada Mesyuarat ke-16 Jawatankuasa Antara Kerajaan Untuk Melindungi Warisan Budaya Tidak Ketara.
Kementerian Pelancongan, Seni dan Budaya (MOTAC) berkata, sesi tersebut berlangsung pada 13 hingga 18 Disember ini secara online dari Ibu Pejabat Bandar Raya Kreatif oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) di Paris, Perancis.
“Keputusan pencalonan songket telah diumumkan pukul 5.55 petang (waktu Malaysia) hari ini. Penyenaraian cukup berprestij ini diputuskan oleh jawatankuasa tersebut yang dianggotai oleh 24 negara anggota Konvensyen Melindungi Warisan Budaya Tidak Ketara 2003 yang dipengerusikan oleh Sri Lanka.
“MOTAC melalui Jabatan Warisan Negara telah mencalonkan songket di bawah Senarai Wakil Warisan Budaya Tidak Ketara Kemanusiaan UNESCO. Dokumen pencalonan warisan kebudayaan tidak ketara ini telah dikemukakan kepada pihak sekretariat UNESCO pada 31 Mac tahun lalu,” katanya dalam satu kenyataan hari ini.
Pengiktirafan UNESCO itu bakal meningkatkan lagi kesedaran terhadap kepentingan melindungi kelestarian seni dan warisan turun-temurun pelbagai etnik dan kaum di Malaysia, termasuk pengamal seni dan warisan tersebut. – K! ONLINE.


Belasah junior sampai bengkak rusuk
Oleh NUR ALINA HASSAN

15 Disember 2021, 10:11 pm
MUAR – Dua pelajar ditahan polis selepas dipercayai membuli seorang pelajar ‘junior’ sehingga mengalami kecederaan bengkak di bahagian rusuk kiri.
Ketua Polis Daerah Muar, Asisten Komisioner Zaharudin Rasip berkata, suspek masing-masing berusia 16 tahun itu ditahan di Johor Bahru dan Kuala Sungai Baru, Melaka selepas 24 jam menerima laporan.
Zaharudin Rasip
“Pihak Ibu Pejabat Polis Daerah (IPD) Muar menerima laporan petang semalam berhubung kejadian buli terhadap mangsa yang berusia 14 tahun. Mangsa telah mengalami kecederaan bengkak di bahagian rusuk kiri.
“Hasil siasatan mendapati telah dibuli kumpulan ‘senior’ berkenaan pada 9 Disember lalu di sebuah sekolah menengah dalam daerah ini sehingga mangsa terpaksa menerima rawatan di hospital.
“Siasatan lanjut kemudian mendapati kejadian berpunca daripada beberapa pelajar ‘senior’ yang tidak berpuas hati dengan sikap mangsa dan rakan-rakannya, menyebabkan mereka dibuli,” katanya dalam kenyataan hari ini.
Menurut beliau, polis juga sedang mengesan suspek-suspek lain yang disyaki terlibat dengan perbuatan itu.-K!ONLINE


Rusia bayar pampasan RM1.7 juta kepada mangsa keganasan rumah tangga
Oleh KOSMO!

15 Disember 2021, 8:00 pm
MOSCOW – Kerajaan Rusia telah diperintahkan untuk membayar pampasan berjumlah lebih €370,000 (RM1.7 juta) kepada seorang wanita yang menjadi mangsa keganasan rumah tangga sehingga menyebabkan tangannya ditetak oleh suaminya, lapor Badan Penyiaran British (BBC) kelmarin.
Mahkamah Hak Asasi Manusia Eropah berkata, Rusia telah gagal memerangi keganasan rumah tangga dan mengarahkan negara itu untuk membayar pampasan kepada empat wanita yang diserang dengan kejam.
Salah seorang daripadanya ialah Margarita Gracheva, yang diculik oleh suaminya pada 2017 sebelum lelaki itu menyerangnya dan menetak tangannya menggunakan kapak. Tangan kirinya yang putus bagaimanapun telah dijahit semula.
Menurut laporan, wanita itu sudah memberitahu polis tentang tingkah laku agresif suaminya namun aduannya tidak diendahkan oleh pegawai.
Mahkamah berkata, kes Gracheva menunjukkan bagaimana undang-undang Rusia membuktikan pihak berkuasa gagal mengesan penderaan domestik, sehingga ia meningkat dan menyebabkan kecederaan fizikal.
Pada 2017, Presiden Rusia, Vladimir Putin, menandatangani undang-undang yang meringankan hukuman bagi keganasan rumah tangga.

Di bawah undang-undang itu, bagi kesalahan pertama di mana mangsa tidak dimasukkan ke hospital, ia tidak dianggap sebagai kesalahan jenayah, serta hukuman turut dikurangkan. – AGENSI


Warga emas cedera parah nahas lima kenderaan
Oleh NUR HUDA MUSA

15 Disember 2021, 7:51 pm
PETALING JAYA – Seorang wanita warga emas cedera parah selepas kenderaan dinaikinya terlibat dalam kemalangan membabitkan sebuah treler dan empat buah kereta.
Pengarah Bomba Selangor, Norazam Khamis berkata, kemalangan berlaku di Lebuh Raya Utara Selatan di susur keluar Hospital Sungai Buloh.
“Pihak bomba menerima panggilan kecemasan berhubung kemalangan itu pada pukul 3.58 petang dan tiba di lokasi kira-kira pukul 4.14 petang.
“Setibanya di lokasi, didapati berlaku kemalangan melibatkan treler melanggar empat buah kenderaan iaitu Perodua Axia, Toyota Vios, Nissan Grand Livina dan Toyota Avanza,” katanya dalam satu kenyataan di sini hari ini.
Menurut Norazam, terdapat dua orang mangsa wanita berusia 60 tahun yang cedera parah manakala seorang lagi mangsa berusia 21 tahun cedera ringan.
“Kedua-dua mangsa diserahkan kepada pihak Kementerian Kesihatan untuk rawatan lanjut.

“Sementara pemandu kenderaan lain yang terlibat tidak mengalami kecederaan,” ujarnya. – K! ONLINE


Kedah luluskan cuti peristiwa sempena Thaipusam
Oleh MOHD. RAFIE AZIMI

15 Disember 2021, 7:45 pm
YAN – Kerajaan Negeri Kedah hari ini meluluskan cuti peristiwa untuk perayaan Thaipusam yang bakal disambut pada 18 Januari depan.
Menteri Besar, Datuk Seri Muhammad Sanusi Md. Nor berkata, keputusan itu diharap dapat memberikan kegembiraan kepada semua pihak yang menyambut perayaan tersebut.
“Cuti peristiwa ini bukan diberikan secara automatik setiap tahun, sebaliknya perlu dibincang dan diluluskan dalam mesyuarat Exco setiap kali tibanya satu-satu peristiwa.
“Hari ini kita telah putuskan dalam mesyuarat Exco untuk meluluskan cuti peristiwa tersebut dan harapnya keputusan ini akan beri kegembiraan kepada mereka yang menyambut Thaipusam,” katanya.
Beliau berkata demikian pada sidang akhbar pada Majlis Penyerahan Surat Setuju Terima (SST) Projek Pembinaan Empangan Sabo serta Kerja-Kerja Berkaitan Dalam Daerah Yan dan Kuala Muda di Pusat Bekalan Titi Hayun di sini hari ini.
Majlis tersebut disempurnakan Menteri Alam Sekitar dan Air, Datuk Seri Tuan Ibrahim Tuan Man selain turut dihadiri Timbalan Setiausaha Kerajaan negeri, Datuk Norizan Khazali serta Timbalan Ketua Setiausaha Kementerian Alam Sekitar dan Air (KASA), Dr. Ching Thoo Kim. – K! ONLINE


SpeedX kuasai dua perlumbaan MCS 2021
Oleh KOSMO!

15 Disember 2021, 8:21 pm
PASUKAN SpeedX Racing menerusi dua pemandunya, Eddie Lew dan William Ho berjaya meraih kemenangan pada Perlumbaan 1 dan 2 saingan kategori SP2 Pusingan Ketiga perlumbaan Siri Kejuaraan Malaysia 2021 (MCS) hari ini.
Selain kejayaan tersebut, SpeedX juga turut berjaya meraih petak hadapan bagi aksi terakhir Pusingan Keempat melibatkan saingan endurance sejauh 300 kilometer yang akan berlangsung esok.
“Ia adalah perlumbaan yang cukup hebat hari ini dan kami terpaksa berdepan pelumba-pelumba yang bersaing dengan cukup agresif pada saingan hari ini (semalam).
“Bagaimanapun, kami berjaya mengharungi perlumbaan dengan baik dan faktor utama kejayaan ini adalah kerana kerjasama yang baik melibatkan jurutera, mekanik dan kru sekali gus membolehkan kami menguasainya,” kata Lew.
Dalam pada itu, Ho mengakui kejayaan meraih petak hadapan pada perlumbaan terakhir esok membolehkan mereka lebih tenang serta bersedia untuk memberikan aksi terbaik.
“Kejayaan meraih petak hadapan dalam perlumbaan esok membuatkan kami lebih bersemangat untuk memberikan aksi terbaik pada acara terakhir itu dan akan menggunakan segala kemahiran dan pengalaman untuk memburu kemenangan.

“Keputusan yang diperoleh pada perlumbaan hari ini membolehkan kami berada di kedudukan kedua secara keseluruhan pada saingan kategori SP2 MCS 2021 dan sudah pasti ia membuatkan kami lebih tenang dan yakin untuk aksi seterusnya,” kata Ho.
Pada Perlumbaan 1 kategori berkenaan, gandingan Imran Wafi Adnan dan Nijiy Ayyad yang mewakili DNT Tune berjaya meraih tempat kedua, manakala pasangan pelumba R Engineering HMRT, Putera Adam dan Calvin Wong di kedudukan ketiga.
Saingan Perlumbaan 2 menyaksikan Putera Adam dan Calvin berjaya memperbaiki kedudukan di tempat kedua sementara tempat ketiga pula dimenangi Pee Sau Fan dan Ian Wong.
Pemilik pasukan SpeedX, Leong Chun Kok pula mengakui bahawa kejayaan yang diraih pasukannya sangat bermakna terutama ia adalah penampilan sulung mereka pada saingan ini.
“Menjadi pasukan yang beraksi buat kali pertama dalam perlumbaan ini, keputusan yang kami peroleh adalah suatu yang membanggakan. Kemampuan yang dipamer oleh pasukan ini membuatkan kami yakin mampu mencapai kejayaan lebih hebat pada musim hadapan.
“Kami juga sudah merancang untuk terlibat dalam perlumbaan pada peringkat yang lebih tinggi tahun hadapan dan kami sedang merancang untuk melakukan kolaborasi bersama beberapa syarikat dan jenama bagi menerokai pasaran baharu melibatkan sukan permotoran seperti ini,” jelasnya.
Menurut Leong, SpeedX ketika ini sedang menjalinkan kerjasama bersama Angle 2 Audience Sdn. Bhd. yang menguruskan aspek pemasaran bagi memaksimumkan publisiti untuk sukan permotoran di negara ini secara keseluruhan.
Para peminat boleh melayari laman sosial Instagram di https://www.instagram.com/speedx.racingteam/ untuk mendapatkan lebih maklumat mengenai pasukan SpeedX, jadual perlumbaan dan peluang kerjasama yang boleh dimanfaatkan oleh semua pihak.


KPWKM sedia bantu aspek kaunseling pelajar mangsa buli
Oleh ROHANA MOHD. NAWI

15 Disember 2021, 8:17 pm
KOTA BHARU – Kementerian Pembangunan Wanita, Keluarga dan Masyarakat (KPWKM) bersedia membantu pelajar Maktab Rendah Sains Mara (MRSM) di Perak yang menjadi mangsa dalam kejadian buli pada 10 Disember lalu.
Menterinya, Datuk Seri Rina Mohd. Harun berkata, kementerian mempunyai lembaga kaunselor di Jabatan Kebajikan Masyarakat (JKM) untuk memberikan khidmat kaunseling kepada mangsa dan keluarga yang terlibat.
Katanya, KPWKM terbuka dalam aspek itu dan akan memberi bimbingan dari segi psikososial dalam usaha untuk membantu mereka.
“Isu buli ini sudah pasti ia melibatkan golongan kanak-kanak dan kementerian sewajarnya juga perlu menyelesaikannya. Selain itu, kita juga akan bekerjasama dengan kementerian lain untuk menyelesaikan isu buli kerana ia banyak berlaku di sekolah.
“Jika kes ini berlaku di sekolah, sudah pasti pengawasan dan tindakan perlu diambil oleh pihak sekolah untuk mengawasinya supaya perkara ini tidak berlaku lagi pada masa akan datang,” katanya. – K! ONLINE


Long Tiger : Polis Melaka risik pergerakan di pintu sempadan
Oleh DIYANATUL ATIQAH ZAKARYA

15 Disember 2021, 8:05 pm
MELAKA – Polis negeri menubuhkan ‘Team Pantas’ bagi membantu kontinjen Johor mengesan lelaki dikenali sebagai ‘Long Tiger’ yang lolos dari lokap Mahkamah Majistret Tangkak, Johor hari ini.
Ketua Polis Melaka, Datuk Abdul Majid Mohd. Ali berkata, pasukan itu ditubuhkan di bawah Jabatan Siasatan Jenayah (JSJ) negeri bagi melakukan risikan sekiranya terdapat pergerakan suspek di pintu masuk sempadan.
“Kita dapat maklumat Long Tiger itu telah melarikan diri, susulan itu kontinjen Melaka telah tingkatkan kawalan di sempadan negeri.
“Team Pantas juga telah ditubuhkan dan sedang membuat risikan sekiranya terdapat pergerakan etnik Rohingya itu merentas masuk ke negeri ini,” katanya.
Beliau berkata demikian selepas menghadiri Program Kami Prihatin anjuran Ibu Pejabat Polis Kontinjen (IPK) Melaka dan Jabatan Perpaduan Negara dan Integrasi Nasional (JPNIN) di Taman Seri Duyong, di sini hari ini.
Turut hadir ialah Pengarah JPNIN negeri, Intan Suhana Yusof dan Ketua Jabatan Pencegahan Jenayah dan Keselamatan Komuniti Kontinjen Melaka, Asisten Komisioner Mohd. Hedzir Hussin.

Kosmo! hari ini melaporkan seorang lelaki berketurunan Rohingya bergelar Long Tiger kini diburu polis selepas berjaya melarikan diri dari lokap Mahkamah Majistret Tangkak. – K! ONLINE.


Mitsuki rangkul 4 gelaran ITF
Oleh AZIZAN HASHIM

15 Disember 2021, 7:56 pm
IPOH – Pemain remaja negara, Mitsuki Leong menjulang empat gelaran pada Kejohanan Tenis Remaja Dunia Thailand, Persekutuan Tenis Antarabangsa (ITF) yang diadakan di Nonthaburi Thailand baru-baru ini.
Mitsuki, 17, menjuarai acara perseorangan di tiga kejohanan iaitu J5 yang pertama pada 16-20 November.
Dua lagi kejohanan ialah ITF J4 pada 30 November hingga 4 Disember dan ITF J4 ( 7-11 November) selain muncul juara beregu J5 (23 – 27 November).
Menurut Presiden Persatuan Lawn Tennis Perak (PLTP), Fazwil Abdul Wahid, Mitsuki diiringi bapanya yang juga jurulatih peribadinya, Jeff Leong sepanjang kejohanan empat minggu berturut-turut itu.
“Ini adalah pencapaian beliau yang sangat membanggakan untuk negeri Perak dan negara,” kata Fazwil.
Selain Mitsuki, adik perempuannya yang berumur 14 tahun berjaya hingga ke peringkat separuh akhir pada kejohanan J4 yang terakhir.

Dengan kemenangan merangkul empat gelaran ini menaikkan ranking ITF Mitsuki ke tangga 340 remaja dunia. – K! ONLINE.


Daftar ke PPV jika terlepas tarikh dos penggalak
Oleh SITI A'ISYAH SUKAIMI

15 Disember 2021, 8:09 pm
PUTRAJAYA – Mereka yang terlepas tarikh janji temu bagi pemberian dos penggalak vaksin Covid-19 disarankan menghadirkan diri ke Pusat Pemberian Vaksin (PPV) terdekat untuk pendaftaran senarai menunggu.
Ketua Pengarah Kesihatan, Tan Sri Dr. Noor Hisham Abdullah berkata, Kementerian Kesihatan (KKM) memberi pemakluman kepada penerima dos penggalak dengan penghantaran tarikh janji temu melalui pesanan ringkas ke telefon (SMS) atau aplikasi Mysejahtera bagi mempercepatkan lagi pemberian dos penggalak ini.
Menurutnya, justeru, masyarakat diingatkan sentiasa cakna dengan pemakluman di telefon masing-masing agar tidak terlepas tarikh janji temu yang diberikan dan menyatakan sama ada bersetuju untuk menerima dos penggalak atau tidak.
“Pemberian dos penggalak Covid-19 diluluskan sejak November lalu, dimulakan dengan kelompok tertentu yang menjadi keutamaan iaitu individu berusia 40 tahun dan ke atas, individu berusia 18 tahun dan ke atas yang mempunyai komorbiditi serta penghuni dan petugas di Pusat Jagaan Kesihatan Jangka Panjang.
“Seterusnya, ibu mengandung dan individu dengan keperluan ke luar negara. Sehingga semalam, sebanyak 3,944,858 dos penggalak Covid-19 telah berjaya diberikan,” katanya dalam satu kenyataan akhbar di sini hari ini. – K! ONLINE.


Nestle meterai MOA dengan Sime Darby Plantation
Oleh KOSMO!

15 Disember 2021, 7:50 pm
PETALING JAYA – Nestlé Malaysia telah menandatangani Memorandum Persetujuan (MOA) dengan  Sime Darby Plantation (SDP) sebagai usaha untuk menggiatkan lagi usaha pemuliharaan hutan dengan menanam tiga juta pokok di Malaysia menjelang tahun 2023 menerusi Projek RELeaf
Ketua Pegawai Eksekutif Nestlé, Juan Aranols berkata, di bawah MOA tersebut, lebih daripada satu juta pokok bakal ditanam di ladang-ladang kelapa sawit SDP yang meliputi zon tebing sungai dan cerun curam seluas 1,200 hektar.
Projek RELeaf yang dilancarkan pada 2020 oleh Nestlé Malaysia, bertujuan memulihkan ekosistem tebing sungai dan hutan di kawasan tanah lembap Kinabatangan dan kawasan pemuliharaan Hutan Merisuli di Sabah dan juga hutan simpan di sepanjang kawasan Central Forest Spine di Semenanjung Malaysia.
Menurut beliau, ini adalah sebahagian daripada usaha global Nestlé untuk menangani isu perubahan iklim dan mengurangkan jejak karbon Syarikat.
“Perlindungan alam sekitar menjadi keutamaan penting bagi Nestlé. Sebab itulah kami telah melaksanakan inisiatif ini untuk membantu melindungi dan memulihara biokepelbagaian semula jadi negara dan ini termasuk usaha penanaman semula hutan kami seperti Projek RELeaf, yang bermatlamat menanam tiga juta pokok menjelang 2023.
“Kami berbangga dapat bekerjasama dengan SDP, yang juga merupakan pembekal utama minyak sawit lestari bagi Nestlé Malaysia. Menerusi kerjasama ini, ia akan dapat mengurangkan jumlah emisi di sepanjang rantaian nilai kami, sambil membantu memulihara ekosistem semula jadi,” katanya dalam kenyataan.

Tambah Aranols, usaha tersebut menyokong ikrar global kami untuk mencapai emisi gas rumah hijau sifar menjelang 2050.


Victoria STS meterai perjanjian utama dengan FCM
Oleh KOSMO!

15 Disember 2021, 7:34 pm
PETALING JAYA – Straits Energy Resources Berhad (Straits) melalui  Victoria STS (Labuan) Sdn Bhd (Victoria STS) telah memeterai perjanjian utama dengan Fendercare Marine (Asia Pacific) Pte Ltd (FCM) untuk menjalin kerjasama eksklusif untuk menyediakan perkhidmatan kapal ke kapal (STS) di pelabuhan Victoria Bay, Labuan.
Bagi memastikan kejayaan hab pemindahan STS, kedua-dua pihak itu juga akan menggabungkan sumber sinergetik dan kemahiran bagi menyediakan perkhidmatan  STS di Pelabuhan Victoria Bay .
Di bawah perjanjian itu juga, FCM akan mendaftarkan  pelabuhan Victoria Bay sebagai hab STS yang rasmi di dalam laman web dan melalui rangkaian dan pemasarannya untuk mempromosikan pelabuhan kepada pelanggan berpotensi di seluruh dunia.
Pengarah Urusan Kumpulan  Straits, Pengarah Urusan Kumpulan, Datuk Seri Ron Ho Kam Choy berkata, hasil daripada kajian sejak beberapa bulan lalu bagi mencari rakan strategik yang berwibawa,kami berbangga kerana dapat rakan kongsi yang  penting dan dihargai dalam FCM.
“Kejasama ini akan memulakan usaha Straits dalam industri tenaga alternatif dan mampan serta bersama-sama dengan FCM untuk membangunkan Pelabuhan Victory Bay sebagai hab pemindahan kapal di Asia,” katanya dalam kenyataan.


40 peratus jangkitan Covid-19 adalah tidak bergejala
Oleh KOSMO!

15 Disember 2021, 7:00 pm
BEIJING – Satu kajian mendapati bahawa kira-kira 40 peratus pesakit Covid-19 di seluruh dunia tidak mengalami sebarang gejala ketika awal jangkitan, lapor agensi berita United Press International (UPI) semalam.
Kajian diterbitkan oleh jurnal JAMA Network Open itu turut menjelaskan bahawa individu tanpa gejala masih terdedah kepada komplikasi Covid-19 yang lain seperti keletihan yang teruk serta berpotensi menyebarkan virus kepada orang lain tanpa sedar.
“Peratusan tinggi jangkitan tanpa gejala meningkatkan potensi risiko penularan jangkitan tanpa gejala dalam komuniti.
“Saringan untuk jangkitan tanpa gejala diperlukan terutamanya bagi negara dan wilayah yang telah berjaya mengawal virus itu,’’ kata pengarang bersama kajian dari Universiti Peking, Profesor Min Liu.
Tambah Min Liu, penemuan itu membuktikan kepentingan dalam menjalankan ujian yang menyeluruh dan meluas kerana jangkitan tanpa gejala juga perlu diasingkan dan menjalani pengesanan kontak.- Agensi


Tali buaian terputus, pasangan pengantin terjatuh ketika bersanding
Oleh KOSMO!

15 Disember 2021, 7:30 pm
NEW DELHI – Sebuah video yang memaparkan majlis persandingan serba mewah di Raipur, India menjadi tular di media sosial baru-baru ini selepas tali pada sebuah buaian gantung yang membawa pasangan pengantin di atas pentas tiba-tiba terputus, lapor akhbar DNA India kelmarin.
Menerusi video yang dimuat naik oleh seorang pengguna Twitter, @amandeep14 itu, pasangan pengantin dilihat berdiri di atas sebuah buaian besar berbentuk bulat yang diturunkan dari atas bumbung ke pentas persandingan.
Beberapa individu turut dilihat sedang melakukan pertunjukan bunga api.
Namun, ketika buaian itu sedang diturunkan, talinya tiba-tiba putus, menyebabkan pasangan pengantin terjatuh dari ketinggian sekitar 3.6 meter.
Mereka bagaimanapun hanya cedera ringan dan meneruskan upacara persandingan itu 30 minit kemudian.
Netizen yang menonton video tersebut kemudiannya meninggalkan pelbagai komen dengan rata-ratanya kurang bersetuju dengan penggunaan buaian sedemikian dalam majlis persandingan.

“Mengapa perlu membuat pertunjukan seperti ini?” soal seorang netizen.
“Kasihan dengan pasangan itu namun apa perlunya pertunjukan akrobatik seperti ini,” komen netizen lain. – AGENSI


3 lelaki mengamuk tidak tahan bunyi bising di tadika
Oleh NOR SHAFAWATI YUP

15 Disember 2021, 7:04 pm
SEREMBAN – Tiga lelaki bertindak mengamuk di sebuah tadika di Bandar Sri Sendayan di sini semalam selepas dipercayai tidak tahan dengan bunyi bising anak-anak yang belajar di pusat asuhan tersebut.
Tiga rakaman video yang memaparkan kejadian tersebut turut tular di media sosial Facebook hari ini sehingga menimbulkan pelbagai reaksi netizen.
Ketua Polis Daerah Seremban, Asisten Komisioner Nanda Maarof berkata, ketiga-tiga lelaki tersebut telah dipanggil untuk memberi keterangan dan siasatan lanjut dijalankan selepas pengusaha tadika membuat laporan polis hari ini.
“Difahamkan perselisihan faham berlaku disebabkan jiran terganggu dengan bunyi bising murid tadika berkenaan yang sedang belajar dan ketika kejadian terdapat seramai 76 murid.
“Hasil perbincangan antara pengusaha tadika dan tiga individu terbabit yang dipanggil ke balai polis, mereka telah bersetuju supaya perkara ini tidak dipanjangkan,” katanya ketika dihubungi di sini hari ini.
Sehubungan itu, Nanda berkata, pihak polis berharap perkara itu tidak lagi diperbesarkan dan penduduk di kawasan berkenaan dinasihatkan supaya bertenang kerana keadaan terkawal.

Beliau berkata, masyarakat juga diminta tidak lagi menyebarkan rakaman video kejadian yang berlaku kerana boleh mendatangkan rasa tidak tenteram penduduk. – K! ONLINE.


Libatkan 1,040 agensi pengambilan pekerja asing berdaftar – PAPSMA
Oleh LUQMAN RIDHWAN MOHAMED NOR

15 Disember 2021, 6:56 pm
PUTRAJAYA – Kerajaan digesa untuk melibatkan 1,040 agensi pengambilan pekerja asing berdaftar sedia ada untuk menjadi pengantara dan mempercepatkan kemasukan pekerja asing ke negara ini.
Setiausaha Agung Pertubuhan Kebangsaan Agensi Perkhidmatan Swasta Malaysia (PAPSMA), Dr. Sukumaran Nair berkata, langkah tersebut perlu dipertimbangkan sebagai melancarkan aliran pengambilan dan menghentikan rasuah dan penglibatan orang tengah dalam agenda pengambilan pekerja asing.
“PAPSMA yang terdiri daripada empat persatuan di Malaysia menggesa kementerian menghentikan pengambilan terus daripada individu atau syarikat bagi menjaga keselamatan dan kebajikan setiap pekerja sama ada tempatan atau asing dalam sektor pekerjaan.
“Kami sebagai perantara antara kerajaan dengan negara asal pekerja. Mereka dan majikan yang berkelayakan memainkan peranan penting dalam memastikan setiap pekerja dilindungi, selamat dan terjamin di bawah Akta Kerja 1955,” katanya dalam satu kenyataan hari ini.
Dalam pada itu, Sukumaran berkata, pihaknya turut menguatkuasakan aplikasi digital Working For Workers (WFW) yang disediakan Kementerian Sumber Manusia dalam memastikan tiada pekerja yang dihukum atau dilayan dengan buruk oleh mana-mana majikan di negara ini.
Katanya, aplikasi digital itu bermanfaat untuk memastikan tiada penganiayaan dilakukan terhadap mana-mana pekerja, sekali gus memberi jalan bagi mereka membuat aduan rasmi melaluinya untuk tindakan segera.

“Kami akan memastikan setiap pekerja asing yang masuk ke negara ini untuk mendapatkan pekerjaan secara sah dan meninggalkan negara secara sah selepas kontrak pekerjaan mereka tamat.
“Proses ini akan memastikan bahawa bilangan pendatang tanpa izin di negara ini akan dikurangkan sekali gus mengelakkan gejala sosial dalam sektor pekerjaan selain menjimatkan wang kerajaan melalui pembayaran levi, Pertubuhan Keselamatan Sosial (Perkeso) dan lain-lain,” katanya.
Tambahnya, PAPSMA juga menyokong inisiatif kerajaan menubuhkan pelbagai Kuarters Pekerja Berpusat Bersepadu (ICLQ) di bawah Piawaian Keselamatan Penginapan Pekerja Global dan menguatkuasakan Akta Standard Minimum Perumahan, Penginapan Dan Kemudahan Pekerja 1990 (Akta 446) di Malaysia.
Menteri Sumber Manusia, Datuk Seri M. Saravanan memaklumkan bahawa mesyuarat Jemaah Menteri bersetuju agar pengambilan pekerja asing dibuka untuk semua sektor, selain daripada sektor perladangan yang telah dipersetujui sebelum ini.
Kata Saravanan, pengambilan pekerja asing itu akan dibuka untuk sektor yang dibenarkan bagi penggajian pekerja asing iaitu perladangan, pertanian, perkilangan, perkhidmatan, perlombongan dan kuari, pembinaan dan pekhidmat domestik. – K! ONLINE


6 individu didakwa culik, pukul suami isteri
Oleh DIYANATUL ATIQAH ZAKARYA

15 Disember 2021, 7:08 pm
MELAKA – Gara-gara tidak berpuas hati ditipu sepasang suami isteri dalam pelaburan membabitkan kerugian RM9.5 juta, enam individu didakwa di Mahkamah Majistret di sini hari ini atas pertuduhan menculik dan memukul pasangan itu, minggu lalu.
Tertuduh, Moe Chern Wei, 29; Fong Chong Yong, 25; Seow Kwee Chiew, 50; Chong Siow Chiew, 46; Kua Siew Mei, 37, dan Siah Soon Siong, 43, bagaimanapun mengaku tidak bersalah sebaik sahaja empat pertuduhan dibacakan di hadapan Majistret Muhammad Nazrin Ali Rahim.
Mengikut pertuduhan satu dan dua, kesemua tertuduh secara bersama-sama didakwa telah melarikan Choo Eng Hong, 27, dan isterinya Lee Chen Hwee, 33, dengan niat dikurung secara rahsia dan salah.
Tindakan itu dilakukan tertuduh antara pukul 2 sehingga 3 petang di hadapan sebuah rumah di Taman Malim Jaya pada 8 Disember lalu.
Bagi kesalahan itu, tertuduh didakwa mengikut Seksyen 365 Kanun Keseksaan dan dibaca bersama Seksyen 34 yang memperuntukkan hukuman penjara selama tujuh tahun dan didenda, jika sabit kesalahan.
Dalam pertuduhan tiga dan empat, kesemua tertuduh turut didakwa telah memukul pasangan suami isteri itu menggunakan sebatang kayu sehingga menyebabkan cedera.

Kejadian itu dilakukan kira-kira pukul 11 malam 8 Disember sehingga pukul 8 pagi 9 Disember di belakang sebuah bengkel, di Taman Malim Jaya, dalam daerah Melaka Tengah. – K! ONLINE


Siapa sahaja boleh jadi pembida – Aliff Syukri
Oleh ALWANI ZAFIRAH

15 Disember 2021, 7:16 pm
PETALING JAYA – Usahawan kosmetik terkenal, Datuk Seri Aliff Syukri Kamarzaman menegaskan, sesiapa sahaja layak untuk mengambil bahagian dalam proses lelongan aset milik Muhammad Sajjad Kamaruz Zaman atau Sajat.
“Siapa pun layak ikut serta proses lelongan itu. Tak kisah siapa pun dia, semua boleh (bida harta lelongan Sajat),” katanya ketika dihubungi Kosmo! sebentar tadi.
Beliau berkata demikian selepas ditanya berhubung kaitan dirinya dengan seorang individu yang berjaya membida aset Sajat pada nilai RM132,000.
Individu terbabit dikenali sebagai Muhammad Syazwan Ahmad Fiesol dan namanya mula kecoh di media sosial selepas didakwa pembantu peribadi Aliff Syukri.
Sementara itu, Aliff Syukri juga enggan memberi sebarang komen mengenai Syazwan termasuklah kisah lelaki terbabit yang dikatakan sedang bercuti ke luar negara ketika ini.
Kosmo! hari ini melaporkan lelongan aset Sajat di Jalan Polo, Kota Damansara dekat sini bertukar kecoh apabila pembida yang berjaya membeli 40 aset usahawan kontroversi itu lesap dan gagal dikesan setakat malam tadi.

Peguam Zeti Zulkifli daripada NHA Advocates & Solicitors yang mewakili bekas stokis terbesar Sajat, OWA Resources Sdn. Bhd. dilaporkan berkata, lelaki itu hilang selepas mengatakan mahu mengambil wang di bank.
“Kami tunggu sehingga pukul 4 petang, namun dia masih tidak muncul. Kami kemudian hubungi mahkamah untuk dapatkan tarikh baharu arahan bagi melelong aset Sajat,” katanya.


Lanjutan permohonan PLKS dibuka mulai 20 Disember ini
Oleh MOHD. HUSNI MOHD. NOOR

15 Disember 2021, 7:29 pm
PUTRAJAYA – Jabatan Imigresen (JIM) mengumumkan bahawa permohonan pelanjutan Pas Lawatan Kerja Sementara (PLKS) bagi Program Rehiring akan dibuka mulai 20 Disember ini.
Ketua Pengarahnya, Datuk Khairul Dzaimee Daud berkata, pihaknya menggesa supaya semua majikan mengambil peluang ini untuk memperbaharui PLKS pekerja masing-masing.
Beliau berkata, menerusi lanjutan permohonan ini, pekerja dan majikan mestilah tidak melanggar apa-apa syarat pas yang dikeluarkan semasa penggajian di bawah Program Rehiring.
“Selain itu, pekerja yang telah disenaraihitam adalah tidak layak untuk memohon lanjutan ini. Malah, pekerja juga tidak boleh bertukar majikan atau sektor, kecuali melalui kelulusan khas Kementerian Dalam Negeri (KDN).
“Kami juga menetapkan hanya majikan dan wakil majikan yang sah dibenarkan mengemukakan permohonan lanjutan ini,” katanya menerusi satu kenyataan hari ini.
Katanya, lanjutan PLKS ini hanya dibenarkan secara dalam talian melalui ePLKS atau MyEG selain tertakluk kepada prosedur penggajian pekerja asing yang berkuat kuasa.

Khairul berkata, majikan boleh mendapatkan keterangan lanjut mengenai pelanjutan tempoh penggajian bagi pekerja PLKS di bawah Program Rehiring ini di laman sesawang JIM di pautan www.imi.gov.my. – K! ONLINE.


30 minit pujuk wanita cuba terjun bangunan hospital
Oleh IVAN AMIRUL

15 Disember 2021, 7:19 pm
KOTA KINABALU – Pasukan bomba berjaya menyelamatkan seorang pesakit wanita cuba terjun dari bangunan Hospital Queen Elizabeth II (HQEII), hari ini.
Dalam kejadian jam 1 petang itu, mangsa berusia 30-an berkenaan dikatakan keluar daripada tingkat tiga bangunan terbabit sebelum memanjat ke bahagian luar tingkap bersebelahan beranda bangunan.
Bagaimanapun, kejadian disedari orang awam dan kakitangan hospital yang kemudiannya menghubungi pasukan bomba untuk meminta bantuan.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 1.16 petang sebelum sepasukan 10 anggota dan pegawai bersama sebuah jentera serta van Unit Bantuan Perkhidmatan Kecemasan (ERMS) bergegas ke lokasi kejadian.
“Sebaik tiba di lokasi kejadian, memang terdapat seorang wanita yang masih berada di luar tingkap bangunan seorang diri.
“Selepas hampir 30 minit memujuk mangsa, anggota bomba bertugas berjaya memujuk dan menenangkan mangsa yang kemudiannya membatalkan hasratnya daripada terjun daripada bangunan berkenaan,” katanya dalam kenyataan, hari ini.


Polis buka kertas siasatan doktor palsukan keputusan Covid-19
Oleh DIYANATUL ATIQAH ZAKARYA

15 Disember 2021, 7:10 pm
MELAKA – Polis negeri membuka satu kertas siasatan berhubung laporan pemalsuan keputusan ujian Covid-19 pesakit positif oleh sebuah klinik swasta di Ayer Keroh, di sini.
Ketua Polis Melaka, Datuk Abdul Majid Mohd. Ali berkata, dua laporan polis telah diterima termasuk daripada Jabatan Kesihatan Negeri (JKN) semalam.
Jelasnya, setakat ini seorang anggota polis dan dua kakitangan JKN telah dipanggil untuk memberikan keterangan.
“Pihak polis ambil maklum kejadian pemalsuan keputusan ujian Covid-19 dilakukan sebuah klinik swasta menerusi laporan akhbar dan satu laporan awal telah dibuat pada Isnin lalu.
“Pihak JKN kemudian turut membuat laporan polis semalam dan kita telah memanggil tiga individu untuk proses rakam percakapan,” katanya pada sidang akhbar Program Kami Prihatin di Taman Sri Duyong, di sini hari ini.
Mengulas lanjut, beliau berkata, satu jawatankuasa teknikal turut ditubuhkan dengan kerjasama JKN bagi mengenal pasti punca kejadian. – K! ONLINE.